دیمانەی سایتی پیشمەرگەکان لەگەڵ خوشکە تووبا ئەلیاسی چالاکی سیاسی و بواری ژنان – Peshmergekan\nدیمانەی سایتی پیشمەرگەکان لەگەڵ خوشکە تووبا ئەلیاسی چالاکی سیاسی و بواری ژنان\nماڵپەری پێشمەرگەکان بە بۆنەی یادی ١٠ی خاکەلێوە” رۆژی شەهیدانی کوردستان ” کە ٦٧ ساڵ بەر لە ئێستا و لە رۆژی ١٠ی خاکەلێوە ، پێشەوای مەزنی گەلەکەمان ” شەهید پێشەوا قازی محەممەد” و شەهیدان ” سەیفی قازی و سەدری قازی” بە دەستی مرۆڤکوژانی رێژیمی حەمە رەزاشا لە گۆڕەپانی “چوار چرا “ی مهاباد شەهید کران ، لەگەڵ خاتوو تووبا ئەلیاسی “چالاکی سیاسی و چالاکی بواری ژنان” پێک هێناوە.\nخوشکە تووبا ئەلیاسی لە ئێستادا دانیشتووی وڵاتی نۆروێژە و ماوەی ٢٠ ساڵە ئەندامی یەکیەتی ژنانی دێموکراتی کوردستانی ئێران و حیزبی دێمۆکراتە. بەرێزیان ساڵانێکی زۆر لە ئوردووگای ڕۆمادی وێرای بنەماڵەکەی ژیاوە و لەو سەردەمەش دا وەک زۆر یەک لە کوردانی ڕۆمادییە و بەتایبەت ژنانی شۆڕشگێر بە خەبات و تێکۆشانەوە سەرقاڵ بووە و لە هیچ هەل و مەرجێکدا نەتەوەکەی لە یاد نەکردووە.\nئەوەی خوارەوە دەقی وتووێژێکە کە ماڵپەری پێشمەرگەکان لە گەڵ خوشکە تووبادا پێکی هێناوە .\nپ – خوشکە تووبا لە پیشدا زۆر سپاستان دەکەین کە بە دەم داواکارییەکەی ئێمەوە هاتن .پێمان خۆش بوو کەمێک باس لە خۆتان بکەن و تووبا ئەلیاسی کێیە؟چۆن گەیشتنە روومادییە و کەی ئەو شوێنەتان بەجێ هێشت ؟\nوڵام: پێشەکی وێرای سڵاو و ڕێز بۆ خۆتان و خوێنەرانی ماڵپەڕەکەتان، پڕ بە دڵ سوپاس و پێزانین بۆ ئەو بەسەر کردنەوەیەتان.\nمن لە دایکبووی ساڵی ١٩٧٤ی زاینیم . جێگای لە دایکبوونم گوندێکە بە ناوی قەرەسەنی کە دێیەکە سەر بە شاری سەرپێڵی زەهاو لە پارێزگای کرماشانی ڕۆژهەڵاتی کوردستان. شایانی باسە کاتێک کە من تەمەنم نزیکەی ٥ ساڵان بوو، بنەماڵەکەم بە هۆی شەڕی نێوان ئێراق و ئێران ناچار پەڕیوەی هەندەران واتە ئێراق بوون. من تەمەنی منداڵی، مێرمنداڵی و گەنجی خۆم لەو ئۆردوگایە کە ئێوە ئاماژەتان پێ داوە بە سەر بردووە. لەوێ تا پۆلی چواری سەرەتایی دەرسم خوێندووە. لەو کاتەوە کە خۆم ناسیوەتەوە و لە گەڵ ڕەنج و مەینەتی گەلە بەشخوراوەکەم ئاشنا بوومە، هەمیشە خەمخۆری دۆزی نەتەوەکەم بووم، هەرچەند ڕەنگە بە پێی پێویست کارم نەکردبێت بۆ دۆزی گەلەم. هەروەها ساڵانێک تا پێش هاتنم بۆ دەرەوەی وڵات چالاکیم هەبووە لە بواری کار کردن بۆ مافی یەکسانی لە نێوان ژن و پیاودا. لە کۆتایی ساڵی ١٩٩٩ وەک پەنابەری سیاسی نیشتەجێی وڵاتی نۆویژم لە گەڵ بەشێک لە ئەندامانی بنەماڵەکەم . بە دوای نیشتەجێ بوونم لە وڵاتی نۆرویژ توانیومە بروانامەی ڕەگەز، فمینیزم و بەرابەری بە دەست بێنم و ئیستاش خەریکی نووسینی بڕوانامەی زانستی سیاسیم.\nئێستاش لە هەموو کات زیاتر خۆم بە دڵسۆزی ئازادی و سەبەستی گەلەکەم دەزانم و بۆ مافەکانی ژنانیش هەروا یەکێکم لە ڕێبوارانی بزووتنەوەی یەکسانیخوازی ژنان، هەرچەند بە هۆی سەرقاڵی خوێندن و ژیانی تایبەتی خۆمەوە ، بە پێی پێویست کاتم نییە بۆ چالاکی لە بواری ژناندا، بەڵام هەمووکات ڕێبوارێکی بەوەفای ئەو بزوتنەوەیەم.\nپ – خوشکە تووبا ، وەک دەزانن ٦٨ ساڵ بەسەر شەهید کردنی پێشەوای نەمر و هاوڕێکانی دا تێ ئەپەڕێ ، ئێوە چۆن سەیری ئەو رووداوە مێژووییە دەکەن ؟ پێتان وایە گەلی کورد و هێزە سیاسییەکان چ ئەرکێکیان لەو بارەوە لە سەر شانە ؟\nوڵام: گومان لەوەدا نییە، کە شەهید کرانی پێشەوا و هاوڕێکانی، زەربەیەکی کاریگەری مێژوویی بووە بۆ گەلەکەمان و ڕەنگە ئەو کارەساتە لەو کاتدا چاوترسانێکی زۆری هەبووبێت بۆ تێکۆشەرانی گەلەکەمان و ڕەوڕەوەی خەباتی بۆ ماوەیەک ڕاگرتبێت. لە هەمان کاتدا ئەو ڕووداوە نیشان دەدات کە گەلی کورد گەلێکی ئازاو چاونەترس بووەو هەر لە دێر زەمانەوە بە گژ داگیرکەرانی خاک و نیشتمانەکەیاندا چوونەتەوەو و خوازیاری ئازادی و سەربەستی کوردستان بوون و هەن.\nوڵامی من بۆ بەشی دووەمی پرسیارەکەتان، بە بڕوای من گەلی کورد کە مێژووییەکی پڕ لە خوێناوی و فیداکاری هەیە و لە هەمووی زیاتر کوردستانەکەی ئێستاش لە ژێر چەپۆکی داگیرکەران دایە، زۆر گرینگە کە یەکیەتیی و یەکڕیزی بپارێزێزن. هاودەنگ و هاوڕەنگ بن لە خەبات کردن بۆ ئازادی و سەربەستی ئاوو خاکی خۆیاندا و نابێت چۆک دابدەن لە بەرانبەر ئەو دیکتاتۆرو خوێنمژانەی کە کوردستانەکەمانیان لێ داگیر کردووین. \nهێزە سیاسیەکانیش بە هەمان شێوە، ئەرکی ڕێبەری کردن و دۆزینەوەی باشترین ڕێگاچارە بۆ ڕزگاری گەلەکەیان لە سەر شانە. دیسانیش یەکیەتی و هاوپەیمانی لە نێوان هێزە سیاسیە کوردییەکان زۆر پێویستە، هەم بۆ بەهێز بوونی خۆیان و هەمیش بۆ بەرز ڕاگرتنی وورەی تاک تاکی کۆمەڵگای کوردی بۆ ئەوەی پرش و بڵاو نەبن. لە هەمان کاتیشدا پلاتفۆرمی هاوبەش زۆر پێویستە چوون یەکیەتی و یەک ئامانجی گەلی کورد نیشان دەدات. هێزە سیاسیەکان کە ڕێبەرایەتی بزووتنەوەی کوردی دەکەن، زۆر پێویستە کە یەک دەنگ بن هەم لە بەرانبەر داگیرکەرانی کوردستان هەمیش بۆ ڕاکێشانی سەرنجی بیروڕای گشتی دونیا بۆ لای دۆزی کورد.\nپ- زۆر لە چالاکانی سیاسی و مەدەنی رۆژهەڵاتی کوردستان، رۆژی ١٠ی خاکەلێوە وەک رۆژی شەهیدانی کوردستان بە شیاوترین دەزانن ، هەڵبەت حیزبی دێموکراتی کوردستانی ئێرانیش ١٠ی خاکەلێوەی وەک رۆژی شەهیدانی کوردستان دیاری کردووە و هەموو ساڵێک لە بۆنەی جیاجیادا رێز لەو رۆژە دەگرێ ،بە بڕوای ئێوە رۆژی شەهیدانی کوردستان پێویستە چ تایبەتمەندییەکی هەبێ و چ رۆژێک وەک رۆژی شەهیدانی کوردستان بە شیاو دەزانن؟\nڕەنگە ئەگەر من بڵێم ١٠ی خاکەلێوە بە شیاوترین بۆنە دەزانم بۆ ڕێز گرتن لە شەهیدانی کوردستان، کەسانێک هەبن بێ ئەوەی کە بۆچوونەکەم چاو لێ بکەن، دەستبەجێ بڵێن ئەوە لە بەر ئەوەیە کە ئەندامی حیزبی دێموکراتی کوردستانی ئێرانە. بە بڕوای من تایبەتمەندی ڕۆژی شەهیدانی کوردستان ئەبێت، هەر ئەو تایبەتمەندیانە بێت کە لە بۆنەی ١٠ی خاکەلێوەدا بەدی دەکرێ. وەک دەزانین کۆماری کوردستان ئامانجی سەربەخۆیی کوردستان بووە، تەقریبەن نوێنەرانی کورد لە هەموو پارچەکانی کوردستان یان بەشداری ئەو خەباتە بوون یان نوێنەری تایبەتیان ناردووە بۆ لای ئەو ڕیبەرایەتیە و هاوپەیمانی خۆیان لە گەڵیان دەر بڕیوە. پاشانیش سەرکردەکانی کۆماری کوردستان لە بەر داخوازیەکانیان واتە ئازادی و سەربەستی کوردستان شەهید کران و و ڕێژیمی خوێنمژی ئەو کات پێی وابوو بە شەهید کردنی پێشەواو هاوڕێکانی بزووتنەوەی نەتەوەیی کورد لە نێو دەچێت و کۆتایی پێ دێت و چیتر کورد خوازیاری ئازادی و سەربەستی کوردستان نابێت. هەروەها پێشەوایەک کە دەیزانی بە داکۆکی کردن لە ماف و ئامانجەکانی گەلەکەی گیانی خۆی لە دەست دەدات، بەڵام ئامادە بوو بوێرانە داکۆکی لەو ئامانجانە بکات لە کاتی دادگایی کردندا، پێمان دەڵێت کە ١٠ی خاکەلێوە زۆر شیاوە کە دیاری بکرێت وەک ڕۆژی شەهیدانی کوردستان. هەرچەند ڕەنگە کەسانێک هەبن کە ڕۆژی هەڵەبجە بە شیاوتر بزانن، بەس من بەشبەحاڵی خۆم تایبەتمەندی ڕۆژی شەهیدانی کوردستان زیاتر لە ١٠ خاکەلیوەدا دەبینم، سەرەڕای ئەوەی کە کارەساتی هەڵەبجە و کیمیابارانی هەڵەبجە کارەساتێکی جەرکبڕە لە مێژووی نەتەوەیی گەلی کورددا.\nپ- دادە تووبا ، با بچینە سەر پرسی ژنان . وەک دەزانن ڕێکخراوی یەکیەتی ژنانی دێموکراتی کوردستانی ئێران ، کۆنترین ڕێکخراوی سنفی هەر چوار پارچەی کوردستان و تەنانەت وڵاتانی دەوروبەریشە کە بە پێشەوایەتی جەنابی قازی محەممەد و حیزبی دێموکراتی کوردستان لە ٢٤ی رەشەمەی ساڵی ١٣٢٤ی هەتاوی دا دامەزرا . ئێوە وەک ژنە چالاکێکی کورد و ئەندامی ئەو ڕێکخراوەیە ، چۆن لە پێگەی یەکیەتی ژنانی دێموکرات دەڕوانن ؟\nوڵام: ئەو ڕێکخراوە هەر وەک ئاماژەتان پێ کرد، کۆنترین ڕێکخراوی ژنانە و خاوەنی شانازی ئەوەی هەیە کە ڕەنگە کۆنترین ڕێکخراوی تایبەتی ژنان بێت نەک لە کوردستان بەڵکوو لە ڕۆژهەڵاتی نێوەڕاسدا؟ بەڵام نابێت لە بیرمان بچێت کە ئەو ڕێکخراوە لە بەر ئەوەی هەڵقوڵاوی نێو ڕیزەکانی حیزبی دێموکراتی کوردستانی ئێران بووە و هەمیشە لە لایەن ژنانی نێو بنکەکانی حیزبەوە ڕیبەرایەتی کراوەو، لە هەمانکاتیشدا ئەو ژنانەی کە ڕێبەرایەتی ئەو ڕیکخراوەیان کردووە ئەرکی پێشمەرگایەتی و شۆڕش بۆ ڕزگار کردنی گەلەکەیان لە سەر شان بووە و زۆر بە ئاسانیش دەستیان ڕانەگەیشتووە بە ناوخۆی وڵات، هەر بۆیە بە بڕوای من نەی توانیوە بەو شێوەی کە پێویستە و شایانی مێژووی دورودرێژی خەباتی خۆیەتی ڕۆڵی باش و کاریگەری هەبێت لە نێو کۆمەڵگای کوردەواریدا بە تایبەت لە ڕۆژهەڵاتی کوردستان. بەڵام وەک وتم ئەو هۆکارانە بوون کە نەیانهێشتووە ئەو ڕیکخراوە بە پێی پێویست چالاکی و ڕۆڵی خۆی هەبێت لە نێو کۆمەڵگای کوردستاندا، ئەگینا لەو شوێنانەدا کە ئەو ڕیکخراوەیە توانیویەتی چالاکی بکات، کاریگەری باشی هەبووە.\nبۆ نموونە ئەو کات کە ئێمە لە ئۆردووگای ڕومادی ڕێکخراوی یەکیەتیی ژنانمان دروست کرد، پاش ماوەیەک کارەکانی ئەو ڕێکخراوەیە توانی شوێندانەر بێت لە سەر بەشیکی زۆری بنەماڵەکانی نیشتەجێی ئەو ئۆردوگایە. هەروەها کارەکانی بوون بە جێگای سەرنج ڕاکێشانی بەشیکی زۆری ژنان و کۆکردنەوەی ئەوان لە دەوری ئامانجەکانی یەکیەتیی ژنان. ئەوانە دەتوانن دڵنیامان بکەن کە دوای ئەوەی کوردستان لە ژێر چەپۆکی داگیرکەران ڕزگاری ببێت و ئەو ڕێکخراوەیە چالاکی ئاشکرای خۆی بباتەوە نێوخۆی وڵات ، دەتوانێت ڕۆڵی کاریگەری خۆی هەبێت لە نێو کۆمەڵگای رۆژهەڵاتی کوردستاندا.\nپ- وەک دەزانن لە ناوچەی خۆرهەڵاتی نێوەراستدا ، ژنانی کورد ئەگەر یەکەم نەبن لە پێشەنگایەتی خەبات و تێکۆشان دا ، بە دڵنیاییەوە لە بەرچاوترین خەباتکارانی توێژی ژنانن کە شان بە شانی پیاوان قولی خەباتیان لێ هەڵماڵیوە و لەو ڕێگایەشدا قوربانییەکی زۆریان داوە . وێرای ئەوەی کە ژنانی تێکۆشەری کورد بەگشتی جێگای رێز و حورمەتی کۆمەڵگا و تەنانەت بنەماڵەکانیشیانن، بەو حالەش لە کۆمەڵگای کوردەواریدا پێشێل کاری مافی ژنان چ لە لایەن دەسەڵاتداران و چ لە لایەن کەس و کار و کۆمەڵگای کوردییەوە هێشتا بەرچاوە و ژنان تووشی ئازار و لێدان و کوشتن دەبنەوە . هۆکاری ئەو جیاوازییە لە چی دا دەبینن ؟\nوڵام: هۆکار زۆرن کە توندووتیژی ڕەگەزییان دروست کردووە لە کۆمەڵگای کوردەواریدا، هەر وەک چۆن لە زۆر کۆمەڵگای دونیای ئەورۆشدا هێشتا بەردەوامە. بەڵام ڕەنگە توندووتیژی و ئازارەکان جیاوازیان هەبێت لە کۆمەڵگایەکەوە بۆ کۆمەڵگایەکی دیکە. لە پێشدا وایە ، ژنانی کورد لە بەر ئەوەی کە ئاو و خاکەکەیان هەتا ئێستاش لە ژێر چەپۆکی داگیرکەران دایە، هەمیشە ڕۆڵی خۆیان هەبووە لە بەرەوپێش بردنی ئەو خەباتەدا. جا ئەمە چ لە ڕیگای بەشداری کردن لە خەباتی چەکداری بوبێت، یان لە ڕێگای یارمەتی دان لە بەرەوپێش بردنی ئەو خەباتە بوبێت بە شێوازی جۆراوجۆر، کە ئەمەش ئەرکی سەرشانی خۆیان بووە وەک تاکێکی کۆمەڵگای کوردستان. هەرچەند ڕەنگە سەربەست نەبوونی کوردستان یەکێک لەو هۆکارانە بوبێت کە تا ئێستاش نەیهێشتووە ژنانی کورد بتوانن و کاتی تەواویان هەبوبێت بۆ داکۆکی کردن لە مافە مرۆییەکانی خۆیان، بە بڕوای من ئەمە تاقە هۆکار نییە ، چوون ئێمە زۆر وڵاتی سەربەستی دونیا دەبینین کە ژنان لەوێدا ئەو مافانەشیان نییە کە ڕەنگە ژنی کورد هەیان بێت .\nمن پێموایە هۆکارە سەرەکیەکانی توندوتیژی دژی ژنان دەگەڕێتەوە بۆ بیری پیاوسالاری. واتە بیرێک کە پێی وایە ژن مڵکی پیاوەو ئەو مافە بە پیاو دەدات کە چۆنی پێ خۆشە و پێ باشە ئاوا لە گەڵ ژناندا بجوڵێتەوە. هەروەها کولتوری دواکەوتوویی کۆمەڵگا و بیری ئاینی کە ئەویش بیرێکی پیاوسالاری هەیە، یەکێکی دیکە لەو هۆکارانەیە کە توندوتیژی ڕەگەزیان دروست کردووە. لە هەمووی خرابتر نەبوونی دێموکراسی و یاسایەکی دادپەروەرانە کە زەمانەتی داکۆکی کردن لە مافەکانی ژنانی لە ئەستۆ دایە ، ئەمانە و زۆر هۆکاری لاوەکی دیکەن کە بوونەتە مایەی دروستکردنی توندوتیژی ڕەگەزی.\nبۆ کۆتایی هێنان بەو هەلومەرجەی کە ژنانی کورد تێیدا دەژین، لە پێش هەموو شتێکدا پێویستیمان بە پرۆسەیەکی دیموکراتیخوازی و یەکسانی خوازی هەیە، کە ئەویش پرۆسەیەکی زۆر گرینگی دونیای مودێرنی ئەوڕۆیە و ئەبێت ڕەوتی ئاسایی خۆی بپێوێ بۆ ئەوەی بگاتە ئەنجام. جا ئەم پرۆسەیە، پێویستی بە چوونەسەری ئاستی زانیاری تاک تاکی کۆمەڵگا بە ژن و پیاوەوە هەیە. پاشانیش دەگاتە قۆناغەکانی دواییتری وەک دیموکراتیزە کردنی یاسای وڵات و سیستمی پەروەردەیی و بەڕێوەبەری و جیاکردنەوەی دین لە دەوڵەت و هەبوونی زەمانەتی بەڕێوەبەری یاسایی. هەربۆیە هەتا ئەم پرۆسەیە ڕەوتی ئاسایی خۆی نەپێوێ و کۆمەڵگایەک نەبێت بە خاوەنی یاسایەکی دادپەروەرانە و ئاستی زانستی کۆمەڵگا لە گەڵ ئەو یاسا دادپەروەرانەیە یەک نەگرێتەوە ،توندووتیژی ڕەگەزی هەروا دڕیژەی دەبێت . جا ئەمە کەم بێت یان زۆر. ئەمەش بەو واتایە نییە، کە ئەگەر ئەو پرۆسەیە گەیشت بە ئاکام، تووندوتیژی ڕەگەزی بۆ هەتاهەتایە کۆتایی پێ دێت، بەڵام باشترین میکانیزمە بۆ کەمکردنەوەی توندووتیژی ڕەگەزی و دابینکردنی ژیانێکی باشترو دادپەروەرانەتر بۆ ژنان.\nپ- دۆخی ڕێکخراوەکانی ژنان و بەتایبەت یەکیەتی ژنانی دێموکراتی کوردستانی ئێران چۆن دەبینن ؟ پێتان وایە بۆ بەرەوپێش بردن و کاریگەریان لە سەر ژنانی کورد و بەتایبەت کۆمەڵگای کوردەواری و لەسەروو هەمواندا ئاڵ و گۆڕ لە بیرکردنەوەی پیاوان بەرانبەر بە ژنان ، چ شتێک پێویستە بکرێ و ئەو ڕێکارانە کامانەن کە دەتوانن یارمەتیدەری خەبات و تێکۆشانی ژنان بن ؟\nوڵام: پێم وایە بەشێکی زۆر لە وڵامی ئەم پرسیارەم لە دوو پرسیاری پێشوودا وڵام داوەتەوە. بۆ ئەو بەشەی ڕێکخراوەکانی ژنان لە پێشدا پێم وایە ڕێکخراوی ژنان ئەبێت سەربەخۆ بن، ئەوە بەو واتایە نییە کە حیزبە سیاسیەکان مافیان نییە ڕێکخراوی تایبەت بۆ خۆیان هەبێت. بەڵام سەربەخۆ بوونی ڕێکخراوەکانی ژنان دەتوانێت پلاتفۆرمێکی هاوبەش لە نێوان ژنانی هەموو پارچەکاندا دروست بکات . بێ کاریگەری سیاسەتی تایبەتی حیزبە سیاسیەکان و سەرنجی زیاتری ژنان بۆ لای خۆیان ڕادەکێشن، چوون ڕەنگە ژنانێک هەبن کە لایەنگری هیچ حیزبێکی سیاسی نەبن و کاتێک رێکخراوی ژنان سەربەخۆ بن جێگای هەموو ژنێکی کورد لە نێو خۆیاندا دەکەنەوە بە هەموو بیروڕایەکی جیاوازەوە. هەربۆیە ڕەنگە یەکێک لە هۆکارەکانی کەم کاریگەری ڕێکخراوەکانی ژنان تا ئێستا لە کوردستان ئەو گڕێدراوییە سیاسییە بێت. چوون من بۆ خۆم ساڵی ڕابردوو لە کاتی سەردانم بۆ کوردستان چاوپێکەوتنم لە گەڵ چەند ڕێکخراوی ژناندا هەبوو، لەو چاوپێکەوتنانەدا بۆم دەرکەوت کە ڕێکخراوەکانی ژنان لە کوردستانی باشووردا زیاتر کار بۆ سیاسەتی حیزبە سیاسیەکان دەکەن تا بۆ ژنانی کوردستان.\nتێبینی دووەمم ئەوەیە کە بۆ بەهێز کردنی ڕێکخراوەکانی ژنان پێویستە لە پێش هەموو کەسێکدا ژنانی کۆمەڵگای کوردەواری شارەزایی تەواو پەیدا بکەن لە ئاست مافەکانی خۆیان و ئاشنا بن لە گەڵ شیوازی خەبات کردن بۆ بە دەست هێنانی مافەکانیاندا کە ئەمە ئەرکی ڕێکخراوەکانی ژنان و ڕێکخراوە مەدەنی و ڕۆشنبیرەکانی کۆمەڵگای کوردەواریە بۆ ئەوەی ئەم زانیاریانە بدەن بە ژنانی کوردستان و هەروەها ئەندامانی کۆمەڵگای کوردی. لەو ڕیگایانەوە دەکرێت ڕوانگەی مرۆڤ دۆستی و یەکسانیخوازی پەرەی پێ بدرێت لە کۆمەڵگای کوردستاندا\nژنانی کورد کە قوربانی زۆریان داوەو ئێستاش دەیدەن لە بەر ژن بونیان . زۆر پیویستە کە خۆیان لە پێش هەموو کەسدا ئاڵا هەڵگری خەباتی یەکسانیخوازی بن و بوێرانە بێنە مەیدانەوە بۆ داکۆکی کردن لە مافە مرۆییەکانی خۆیان. هەروەها ئەرکی سەرشانیانە کە خۆیان باش پەروەردە بکەن و کاتەکانی خۆیان بە فیڕۆ نەدەن بە شتی لاوەکیەوە، چوون هەتا ژنان نەبن بە هێزێکی باش و پێگەیشتوو لە باری زانست و شارەزایی باشیان نەبێت لە سەر بابەتەکانی تایبەت بە مافی خۆیان و بابەتی سیاسی و بەڕیوەبەری ناتوانن هێزێکی حەساو بۆ کراو بن لە بەرانبەر پیاواندا. جا هەربۆیە پێویستە هەوڵی زۆرتر بدەن بۆ بەرەوپێش چوون و خۆ پێگەیاندن .\nلێرەدا نابێت ڕۆڵ و ئەرکی حیزبە سیاسیە کوردییەکانمان لە بیر بچێت، چوون ئەوان وەک حیزبی ڕزگاریدەری گەل و خوازیاری ئازادی و دێموکراسی و دادپەروەری ئەبێت ڕۆڵی باشیان هەبێت لە بەرەوپێش بردنی خەباتی یەکسانیخوازی ژناندا. هەروەها بە بڕوای من ئەبێت دەسپێشخەر بن لە چالاک کردنی ژنان لە نێو ڕیزەکانی خۆیاندا و هەروەها لە ڕێبەرایەتیدا. چوون مادام ژنان نیوەی کۆمەڵگای کوردەوارین و حیزبە سیاسیەکانیش ئەیانەوێ شوێن و جێگای خۆیان هەبێت لە نێو ئەو نیوەیەی کۆمەڵدا، هەر لە ئێستاوە ئەبێت هەنگاوی باشتر بنێن بۆ چالاک کردن و بەشدار کردنی ژنان لە نێو خۆیاندا. چوون بەداخەوە ئێستاشی لە گەڵ بێت لە نێو بەشێکی زۆری ئەندامانی حیزبە سیاسیەکاندا بیری پیاوسالاری هەیە و پێیان وایە کە پیاوان شیاوترن لە بەڕیوەبردن و سیاسەت کردندا و ئەمەش وای کردووە کە زۆر جار ژنان پراوێز بخرێن لە نێو ئەو حیزبانەدا. هەرچەند ناکرێت چاوپۆشی لە کەمکاری ژنان خۆشیان بکەین، چوون بەشێک لە ژنان کە بۆ خۆیان دەرفەتی کاری سیاسیان هەیە ڕەنگە کەمکاری لە خۆیاندا هەبێت، یان ئەوەی کە پشودرێژ نین و کەمتر لە ململانێی سیاسیدا بەشداری دەکەن و زووتر گۆشەگیر دەبن و واز لە کار دێنن.\nپ- ئێوە وەک ژنێکی بە ئەزموون و سەرکەوتوو و خاوەنی ساڵانێک خەبات و تێکۆشان لە بواری ژناندا ، چ ئامۆژگاری یان پێشنیارێکتان بۆ ژنان و کچانی کورد هەیە و لە بنەڕەتدا پێتان وایە ژنان بە گرتنە پێشی چ ڕێکارگەلێک دەتوانن بە مافەکانیان بگەن ؟\nووڵام: سوپاس بۆ لوتفتان، هیوادارم کە بتوانم لە داهاتوودا زیاتر کار بۆ یەکسانی لە نێوان ڕەگەزەکاندا بکەم و ئەوەی کە تا ئێستا پێم وایە قەرزاری بزووتنەوەی ژنانم بتوانم لە داهاتوودا لانی کەم ویژدانی خۆم ئازد بکەم و کاری باشتر بکەم بۆ ئەو پرسە گرینگە کە هەمیشە بە لای منەوە گرینگی تایبەتی خۆی هەبووە.\nوەک ئامۆژگاری نا ، چوون خۆم لەوە بە بچوکتر دەزانم کە ئامۆژگاری ژنان بکەم، بەڵام پێشنیارم بۆ ژنان و کچانی بەشمەینەتی گەلەکەم ئەوەیە کە کاتی خۆیان بەفیڕۆ نەدەن و هەمیشە هەوڵ بدەن بۆ بردنە پێشی ئاستی زانیاری خۆیان چ لە بواری مافە مرۆییەکانی خۆیان بێت چ لە بواری هەستی نەتەوەیی و شارەزا بوون لە بواری زانستی و سیاسیدا بێت. لە هەمان کاتدا، هەست بە بەرپرسایەتی بکەن لە بەرانبەر بەرەوەپێش بردنی خەباتی یەکسانیخوازی و نەتەوەییدا. خۆ پێگەیاندن و بڕوا بە خۆ بوون باشترین چەکی سەردەمە بۆ بەرەوپێش چوون و دروستکردنی کەسایەتیەکی سەربەخۆو و ئازاد کە بتوانێ کاریگەری و ڕۆڵی خۆت بگێڕی لە کۆمەڵگادا. جا هەربۆیە ژنان و کچان ئەبێت خۆیان لەو بوارانەدا بەهێز بکەن، ئەگینا ناتوانن لە نێو بەحری ململانێی دەستەڵات و سیاسەت کردندا سەرکەوتوو بن. بەشداری ژنان لە سیاسەت و ڕۆڵی ئەوان لە نێو حیزبە سیاسیە کوردییەکاندا زۆر گرینگی تایبەتی خۆی هەیە کە نابێت ژنانی کورد لە بیری بکەن. چوون ئەزموونی کوردستانی باشوور پێمان دەڵێیت ئەگەر بۆ خۆمان ژنان نەتوانین جێگای شیاوی خۆمان لە نێو حیزبە سیاسیەکاندا هەر لە ئێستاوە بکەینەوە لە داهاتوودا پرسی دادپەروەری کۆمەڵایەتی و یەکسانی ڕەگەزەکان ئەگەر لە ئێستای باشووری کوردستان خراپتر نەبێت ڕەنگە باشتریش نەبێت.\nلە کۆتایی ئەم قسە و باسەدا کە بە بۆنەی یادی ٦٨مین ساڵیادی شەهید کرانی جەنابی سەرۆک کۆماری خۆشەویستی کوردستان ” شەهید قازی محەممەد و هاوڕێانی ” پێکمان هێنا ،لە لایەن خۆم و ماڵپەری پێشمەرگەکانەوە پڕ بە دڵ سپاستان دەکەین و هیوای ژیانێکی خۆش و پڕ لە کامرانیتان بۆ بە ئاوات دەخوازین .\nمنیش پڕ بە دڵ سوپاسی گەرمی خۆم پێشکەش بە ئێوەو بە خوێنەرانی ئازیزی ماڵپەڕەکەتان دەکەم و هیوای سەرکەوتنتان بۆ دەخوازم بۆ خزمەتی زیاتر کردن بە کۆمەڵگاکەمان. لە گەڵ ڕێز\nئامادەکار : رەشید زەرواوی


گەر تەماشای پێناسە دەستکردەکەی Louis Blanc سەبارەت بە دەوڵەت لە وەرگێڕانەکەیدا، بکەین، هەر بە تەنها وشەی زۆردار و زۆردارانەی چوار جار بەکارهێناوە: زۆرداریی تاکە کەسێك یا تاکێك ، زۆرداریی هەندێك، هەروەها زۆرینە ، ئا بەمجۆرە، تەنها یەکجار نەبێت کە ناوی دەسەڵاتی خەڵکی هێناوە کە لە لایەن بەربژێرەکانیانەوە خزمەتیان دەکرێت، ئەویش تاکو دەستخۆشی لێبکرێت و چەپڵەی بۆ لێبدرێت. بەگوێرەی قسەکانی Louis Blanc هەموو دەوڵەتەکان زۆردارن تەنها دەوڵەتی دیمۆکراتیی نەبێت.\nئەنارکییەکان لێرەدا مامەڵەیەکی جیای تایبەت و غەریب دەکرێن، ئەوەش دەسەڵاتی ئەو کەسەیە کە یەکەمجار هاتووە. لای ئەو: زۆر یان کەم ئاوا ڕویدا کە ئەو یەکەمین کەسە ڕۆشنبیرترین و بەهێزترین زۆردار بێت لە حوکمڕانیی بێ سەروبەردا. دەی چی دێوەزمەیەکە [مۆنستەر] ئەوەی یەکەم جار کە هاتووە؟ ئەمە کێیە ، ئەم کەسی یەکەمجارە کێیە؟ کە زۆر یا کەم ڕوویدا کە ڕۆشنبیرترین و بەهێزترین کەس بێت کە مومارەسەی زۆردارییەکەی لە فەوزادا دەکات؟! . پاش هەموو ئەمانەش کێیە کە ڕەوایی حوکمی ئەنارکیی بدا بەسەر ئەم حکومەتە کاریزمای هەموو خەڵكدا، کە وەکو دەزانین خزمەتێکی زۆر باش لە ڕێگای بەربژێرەکانیانەوە دەکات؟ چەندێك جێی شادییە کە دڵنیابیت لەوەی لە یەکەم زەربەدا خۆمان بەتەختکراوی لەسەر زەوییەکە دەبینینەوە. ئای چەند قسەزانە، بەزمانە پاراو و ڕەوانەکەی قسە دەکات، سوپاس بۆ خودا کە لە چەرخی نۆزدەهەمدا ئافریندەی کردیت [ پرۆدۆن مەبەستی لویس بلانکە – وەرگێڕ] بۆ بەیانکردنی ئەو یارمەتییە بەسوودانە، بۆ ئەو چەشنە لە گەمژەیی کە ناوی مەندوبی چینی کرێکارانت لە خۆت ناوە ، دەنا هەر لە یەکەم جاردا کە هەر پەنجەت قەڵەمی گرت لەژێر باوبۆرانی ، زریانی هسسدا، hisses ، بە هیلاکەت دەچویت .\nکەواتە دەوڵەت چییە؟ وەڵامی ئەم پرسیارە دەبێت بدرێتەوە. لیستی فۆرمە جیاوازەکانی دەوڵەت کە Louis Blanc پاش ئەرستۆ، Aristotle ،ئامادەی کردوون ، هیچی فێر نەکردوین. هەرچیش سەبارەت بە Pierre Leroux –ە، ئەوە ناهێنێت کە سەرنجی لێبدەین، گەر پرسیاری لێبکەین، ئەو پێمان دەڵێت پرسیارەکە ناهینێت بەرجاو بگیرێت، دەوڵەت هەمیشە هەبووە و هەمیشەش دەبێت- ئەمەش دوا هۆکار و بیانوە لەلایەن کۆنەپارێزان و پیرەژنەکانەوە. [ پرۆدۆن وشەی پیرەژنەکانی بەو مەبەستە بەکارهێناوە کە چۆن کاتی خۆی لای خۆمان وشەی سەر ئاسنینەکان بۆ پیرێژنە خراپەکان بەکاردەهێنرا – وەرگێڕ]


چۆن تەکنەلۆژیا بواری پەروەردەی گۆڕیوە و گەشەپێداوە؟ – کەی ئای تی ئێن\nئامێرە هەمەجۆرەکان 26, نیسان 2018\nتەکنەلۆژیا لە گۆڕینی هەموو شتەکان لە بەردەوامیدایە. کاریگەرییەکانی تەکنەلۆژیا بەسەر کەلوپەلەکان بەراورد بە هەر بوارێکی تر و زانستێکی تر زۆرترینە. تەکنەلۆژیا توانیویەتی کۆمەڵگا بگۆڕێت، وە ئەوەشی کردوویەتی ئەوەمان بۆ دەردەخات کە تەکنەلۆژیا زیانی نییە وە ئەو خراپیانەشی کە هەیە دەرئەنجامی خراپ بەکارهێنانی تەکنەلۆژیایە. بەم شێوە گەشەکردنەی تەکنەلۆژیا، کاریگەری و گۆڕانی زۆری بەسەر بواری پەروەردە هێناوە و تەنانەت چووەتە قۆناغێکی نایاب. تەکنەلۆژیا ئەمەشی گۆڕیوە، ئەو گەشەپێدان و گۆڕانکارییانەی کە لە بواری پەروەردە ڕوویداون لێرە ئاماژەیان پێدەکرێت.\nتوانای زۆرتری بەدەستگەیشتنی وانەکان: ئەو گۆڕانکارییە گەورانەی بواری پەروەردە توانای زیاتری بەدەستخستنی شتەکانە. ئێستا لە توانای هەموو کەسدایە کە خولە زانستییە فەرمییەکان بەشێوەی سەرهێڵ بە دەستبخات، کە قوتابییەکان یان فێرخوازەکان لە ماڵەوەش بن دەتوانن خولە سەرهێڵیەکان وەربگرن و بخوێنن و بەم شێوەیە خوێندن و زانست بە ڕێژەیەکی زۆرتر بە ناو خەڵکیدا بڵاوبووەتەوە. هەروەها، زۆرێک لە زانکۆکان وانە ئاستبەرزەکانی خۆیان بە شێوەی سەرهێڵ هەیە و بەمەش ئەگەری خوێندنی زۆرتری قوتابییان هەیە.\nلە سەکۆکان وەڵامی خەڵک دەدرێتەوە: سەکۆکان لە وێبدا ئاسانکارییەکی تریان لە بواری زانیندا کردووە. سەکۆ ئەو شوێنەیە کە جۆرەها خەڵکی بە شێوەی سەرهێڵ تێدایە و ئەو پرسیارانەی هەیانە دەتوانن بە شێوەیەکی ڕێک بڵاویان بکەنەوە و لەلایەن کەسانی نەناسراو و شارەزای تر وەڵامبدرێنەوە. لەو سەکۆیانەی کە توانیویەتی کێشەکان خەڵک چارەسەر بکات یان وەڵامی جۆرەها پرسیاری تێدا بدرێتەوە سەکۆکانی quote و stackoverflow و wikihow کە ڕێژەی زانینی قوتابییان و فێرخوازانی زۆرترکردووە.\nبەیەکگەیشیتنی قوتابی و مامۆستا و خوێندن بە جۆرەها شێواز: لە ڕابردوودا بۆ ئەوەی قوتابی و مامۆستا بۆ هەر کار و چالاکییەک یەکیان ببینیایە، تەنیا بە شێوەی فیزیکی دەبوو و دەکرا بەهۆی ئەم هۆکارەوە گفتوگۆش نەکرایە. ئاسانکارییە ئەگەر ئەم ڕێگە فیزیکییە کورت بکرێتەوە و بەهۆی ناردنی یەک ئیمەیڵەوە مەبەستی خۆیان بپێکن. ئێستا بۆ مامۆستایان و قوتابییان ئاسانە لە هەر شوێنێک بن لە پەیوەندی بمێننەوە، جا بەهۆی ناردنی ئیمەیڵەوە بێت یان ئەو ئەپە نامەبەرانەی ئێستا.\nهەروەها یەکێک لە گۆڕانکارییەگرنگەکانی پەروەردە و خوێندن لە لایەن تەکنەلۆژیاوە بریتییە لە پێدانی وانە بە جۆرەها ڕێگە و شێواز. مامۆستاکان دەتوانن ڤیدیۆ تۆمار بکەن و بۆ قوتابییەکانی بنێرن یان مامۆستاکانی دیکە دەتوانن لە ماڵپەڕەئەکادیمییەکان بەرامبەر بڕەپارەیەک خولی جیاواز بدەن بە قوتابیان.\nتاقیکردنەوە و هەڵسانگاندنە سەرهێڵەکان: ئێستا بۆ دەزگا و دامەزراوەکان ئاسانە تاقیکردنەوە و هەڵسەنگاندن بۆ فێرخوازانیان بە شێوەی سەرهێڵ بکەن. هەروەها بێ سەردانیکردنی قوتابی بۆ چاوپێکەوتنی ڕووبەڕوو دەتوانن دەستیان بە توانای فێرخوازانیان بگەن و بڕیاریان لەسەر بدەن. بە هەمانشێوەش بۆ هەموو هەڵسانگاندنەکانی دیکە کە زۆرترین کات و وزەی گەڕاندووەتەوە. ئاسانە وایە؟\nناوەڕۆکی نوێ: تەکنەلۆژیا ئاسانکاری بۆ فێرخوازان کردووە بەوەی بتوانن دەستیان بە ناوەڕۆکی نوێ بگات. بۆ نموونە ئێستا ئاسانە فێرخواز دەستی بە کتێبەئەلکترۆنییەکان لە هەر سات شوێنێک بگات. ئێستا وەشانی دیجیتاڵیمان لە کتێبەناودارەکانی جیهان هەیە کە دەتوانرێت بکڕدرێت یان هەندێک لە کتێبەکان خۆڕایین و هەندێکی تریش بەشێکی خۆڕاییە کە بەرچاوڕوونی بۆ خوێنەر دەکات و بە کتێبی و نوێ و ناوەڕۆکی نوێ ئاشنای دەکات. دەتوانیت کتێبەناودارەکانی جیهان لە کۆگاکانی وەک گوووگڵ بکڕیت.\nفێربوون بە درێژایی ژیان: لە ڕابردوودا خەڵکەکان دوای تەواوکردنی خوێندن وەستاون و فێربوونی بەردەوامییان نەبووە لە کاتێکدا چرکەچرکە مرۆڤ پێویستی بە زانیاری نوێیە. داواکاری و پێویستیەکانی کار مانای ئەوەیە لەسەر خەڵک پێویستە ڕێگەی نوێ بۆ ئەنجامدانی شتەکان فێربێت. مرۆڤەکان دەتوانن لە پێویستی و داواکانی کار دەربچن و کار بکەن، ئەویش بە فێربوونی چۆنیەتی کارەکە لە ڕێگەی دەزگانافەرمییەکانەوە، کە هەموو جۆرە خولێکی بوارەکانی جیهانیان تێدایە و لە ماڵەوە دەتوانیت ئەم خولانە وەربگریت و بڕوانامەی فەرمی و پشتگیریکراو بەدەستبهێنیت. هەروەها بە گشتی هەموو مرۆڤەکان دەتوانن لە هەموو کاتێکدا بێت بە شوێنکەوتنی ماڵپەڕە زانستیەکان فێربن.\nئەپەکانی مۆبایل لە باشترین ئاسانکارییەکانن: ئەپەئەکادیمییەکانی مۆبایل بۆ بەدەستگەیشتنی ناوەڕۆکەکان یارمەتی فێرخوازان دەدەن. دەبینین بە هەزاران ئەپی فێربوون لەوانە فێربوونی زمانی دیکە هەیە. یان ئەپەفەرمییەکانی زانکۆکانی جیهان کە تێیدا دۆکیۆمێنتەکانیان کورت دەکەنەوە. لە ماوەکانی ڕابردوودا کۆمپانیاگەورەکانی بواری تەکنەلۆژیا بە گرنگییەوە لە گەشەپێدانی مۆبایل و سیستەمەکان دەڕوانن و بڕوایان وایە مۆبایلەکان خێراترین ئامڕازن بۆ بەدەستگەیشتنی ناوەڕۆکەکانی ئینتەرنێت.\nتاگەکان پەروەردە تەکنەلۆژیای نوێ توێژینەوە چۆنیەتی ژینگە و تەکنەلۆژیا


کەمکردنەوەی پابەندییەکانی ئێران لە پەیمانی ناڤۆکی ئەنجامی کارەکانی ترامپە - Mehr News Agency\nAP ١٣٩٨ گوڵان ٢٢ ٠٩:٠٢\nNews Code 26453\nئاژانسی هەواڵی مێهر، بەشی نێودەوڵەتی – چەواد حەیران نیا و فاتمە محەمەدی: ئەنجومەنی باڵای ئاسایشی نیشتمانی ئێران رۆژی چوارشەممەی حەوتەی ڕابردوو ٨ی مەی بە دەرکردنی بەیاننامەیەک ڕایگەیاند کە ئەو وڵاتە جێبەجێ کردنی هەندێ لە بەڵێنەکانی خۆی لە چوارچێوەی ڕێککەوتنی ناڤۆکی 5+1 (بەرجام) هەڵپەساردووە.\nئەو بڕیارە بە نامەی ڕاستەوخۆی حەسەن ڕۆحانی بە رێبەرانی بەریتانیا، فەڕەنسا، ئەڵمانیا، چین و ڕووسیا ڕاگەیێندرا و ٦٠ رۆژ مۆڵەتیان پێ درا کە بەڵێنەکانی خۆیان هەمبەر بە ڕێککەوتنی ناڤۆکی ڕاپەڕێنن، دەنا ئێران تەنگەژەکانی هاوپەیوەند بە ئاستی پیتاندنی ئۆرانیۆم و هەنگاوە هاوپەیوەندەکان بە نۆژەن کردنەوەی ڕاکتۆری ئاوی قورسی ئەراک وەلاوە دەنێت.\nفلۆڕانس پارلی وەزیری بەرگریی فەڕەنسا هەمان رۆژ لە کاردانەوە بەو بڕیارە ئێران، وتی: ئەورووپا خوازیاری پاراستنی بەرجامە و ئەگەر ئێران هەوڵی پێشێل کردنی ڕێککەوتنی ئەتۆمی بدات، پرسی داسەپانی گەمارۆ ئەورووپییەکان دێتە ئاراوە.\nهەروەها وەزارەتی دەرەوەی چین لە کاردانەوە بەو هەنگاوەی ئێران، ڕایگەیاند کە ڕێککەوتنی ناڤۆکی دەبێ بە تەواوەتی پێڕەو بکرێت و هەموو لایەنەکان بەرپرسن لە دڵنیا بوونەوە لە جێبەجێ کرانی کامڵی.\nلەوبارەیە هەواڵدەریی مێهر وتووێژێکی لە گەڵ "ڕیچارد نەفیو" ئەندامی تیمی دانوستانکاری ناڤۆکی ئەمریکا و کارناسی کاروباری گەمارۆکان و ئاسایشی نێودەوڵەتی و پێشگری لە پەرەسەندنی چەک و چۆڵ لە وەزارەتی دەرەوەی ئەمریکا و توێژەری زانکۆی کۆلۆمبیای ئەمریکا ئەنجام داوە کە لە خوارەوە دەیخوێننەوە:\n* بە ئاوردانەوە لەوەی کە پێداویستییەکانی ئێران لە لایەن بەرجامەوە دابین نابێت، ئەمریکا لێی کشاوەتەوە، گەمارۆکان هەمدیسان داسەپاونەتەوە و ئەورووپا دەستەوەستان وەستاوە و هەنگاوێکی شێلگێرانەی هەڵنەگرتووە، ئێران ڕاگرتنی فرۆشی ئۆرانیۆمی پیتاندراو و ئاوی قورسی زێدەی بۆ ماوەی ٦٠ رۆژ ڕایگەیاند و مۆڵەتی ٦٠ رۆژەشی داوە بە لایەنەکانی بۆ ئامادەبوون لە سەر میزی دانوستان. ڕای ئێوە لەوبارەیە چیە؟\nـ ئەو پرسە نیشان دەدا کە ئێران ئامادەی هەڵپەساردنی ئەو پاژە گرینگانەی ناو بەرجام بە تایبەت لە بەشی هاوپەیوەند بە پیتاندنی ئۆرانیۆم بە ئاستی کەمە. ئەگەرچی من دەتوانم تێبگەم کە بۆچی ئێران ئەو کارە دەکات و ناکرێ نکۆڵی لە تەواو بەرپرسایەتییەکانی دەوڵەتی ترامپ لەوبارەیەوە بکرێت.\nئەوی ڕاستی بێت ئەوەیە کە بووژاندنەوەی خەزێنەکانی ئۆرانیۆم لە لایەن ئێرانەوە دەبێ بە هەنگاوێکی شێلگێرانە وێنا بکرێت.\n* پەیمانی ناڤۆکی ئێران ڕێککەوتننامەیەکە کە پێداگرە لە بەڵێن و ڕاستبێژیی تەواو لایەنەکان. بە ئاوردانەوە لە ڕۆڵی گرینگی ویلایەتە یەکگرتووەکان لە لایەنی بەرامبەر و پێگەی دەستەوەستانی وڵاتانی ئەورووپی هەمبەر بە ئەمریکا، ئێران بەردەوام بووە لە پابەندبوون بە بەڵینەکانی ناو ئەو ڕێککەوتنە. بە سەرنجدانە دۆخی ئێستا، داهاتووی ئەو ڕێککەوتنە چۆن هەڵدەسەنگێنن؟\nـ من بەردەوام لە سەر ئەو بڕوایەم کە بەرجام بە بێ کەم کردنەوەی گەمارۆگەلی ویلایەتە یەکگرتووەکانی ئەمریکا درێژەی نابێ. هەنگاوی ئەم دواییەی ئێران نیشان دەدا کە ئێران کاتێک دەستی بە هەڤیازیگەلی ئابووریی مەبەستی خۆی بەوجۆرەی لە بەرجامدا هاتووە، نەگات، پابەندی بەڵێنە ناڤۆکییەکانی خۆی نابێت. لە ڕاستیدا ئێران بە بێ ئەوەی بەهرەیەکی ئابووری لە بەرجام وەرگرێت، پابەندی بەڵێنەکانی خۆی لەو ڕێککەوتنە بووە.\nهەر بۆیە لام وایە داهاتووی بەرجام زۆر دڵتەزێن دەبێ و ئەو ڕێککەوتنە مومکینە تا چەند مانگی داهاتوو لە ناو بچێت.\n* پاش کوودەتای شکست خواردووی ڤێنزوئێلا، پێدەچی ڕۆڵی جان بۆڵتۆن لە ڕەوتی بڕیاردانەکانی ترامپدا کەم بووبێتەوە. ئایا ئەگەری ئەوە هەیە کە لە ئەنجامی شکستی چالاکیگەلی هێرشبەرانە بۆڵتۆن، ڕۆڵی ئەو باڵە لە دەوڵەتی ترامپ کەم بێتەوە؟\nـ من لە سەر ئەو بڕوایە نیم کە ئەو لێکدانەوەیەکی لۆژیکی لە ڕۆڵی بۆڵتۆن لە دەوڵەتی ترامپ بێت، ئەو بە ئاوردانەوە لە فرەچەشنی سیاسەتەکانی، بە تایبەت لەبارەی ئێرانەوە، لە پۆست و پێگەی خۆیدا دەمێنێتەوە و تەنانەت ئەگەر لەو پۆستە دوور بخرێتەوە، ڕوانگەکانی هەمبەر بە ئێران لە لایەن زۆر کەسی دیکەی ناو دەوڵەتی ترامپەوە درێژە دەدرێت.\n* بەڕێز ڕۆحانی بەرجامی بە یاری بردنەوە – بردنەوە یان دۆڕاندن – دۆڕاندن ناو نا. ناوەڕۆکی ئەو پەیامە بۆ لایەنەکانی دیکەی بەرجام چیە؟\nـ بە ئاشکرا پریزیدێنت ڕۆحانی خەریکی هاندانی ویلایەتە یەکگرتووەکانی ئەمریکا بۆ گەڕانەوەی ناو بەرجامە و خوازیاری گوشارخستنە سەر ویلایەتە یەکگرتووەکان لە لایەن هەندێک لە وڵاتانی ئەندامی بەرجامە.\nمن تێدەگەم بۆچی ئەو کارە دەکات و لام وایە لەم دۆخەدا بە ئاوردانەوە لە بێ بایەخ بوونی گوشاری وڵاتانی ئەورووپی، ڕووسیا و چین لە سەر ویلایەتە یەکگرتووەکانی ئەمریکا بۆ دەست هەڵگرتنی لە بڕیارەکانی هەمبەر بە بەرجام، ئەوە ژێستێکی بێ ئاکام بێت.


كارۆخ عوسمان: بت و سەنەمەكانی وڵاتی من. – WtariKurd\n– Posted on 2018-09-08بابەتی: فرە بابەت\nلەم وڵاتەی ئێمەدا؛ (شكاندنی بتەكان سەدجار لە وشیاركردنەوەی بت پەرستان ئاسانترە). حەپسەخان\nلەدەھۆك؛ چەند ساڵێك لەمەوبەر گەنجێك بەشۆفێری تاكسیەكە دەڵێت: (لالی ڤێ سەنەمێ دێھێم خارێ).\nمەبەستی لای پەیكەرەكەی مەلا مستەفای بارزانی بووە.\nدوای دابەزینی كابرای گەنج، شۆفێری تاكسیەكە پەیوەندی بەئاسایشی پارتیەوە دەكات و ئەو قسەیەیان پێڕادەگەیەنێت، تەنھا بۆ ئافەرینێك و چەند دە ھەزاریەكی سەوزی دزراو.\nجەماعەتی ئاسایش بەشۆفێری تاكسیەكە دەڵێن: تاقیبی گەنجەكە بكە، تا ئێمە دەگەین.\nبەكورتی، ئەو گەنجە لەناو ماڵەكەی خۆیدا دەستگیر دەكرێت، بەلێدان و تەعزیبێكی زۆرەوە ٦ مانگ بەبێ سوئال و جواب، بێ ئەوەی دادوەرێك قەراری بۆ دەربكات دەیخەنە زیندانێكی تاریك و تروك.\nدوای ئەوەش بەتەكلیف و دەیان واستەو گفت و بەڵێننامە بەری ھەڵەدەن.\nئینجا ببینن، بەقەد ھەموو ڕەسمەكانی كەمال ئەتاتورك لەتوركیا ڕەسمی چەند سەرۆك حزبێك لەم ھەرێمە بچكۆلەیەی ئێمەدا ھەیە.\nوەك بڵێی دەوڵەتێكی وەك ئەمریكایان بۆ كوردان دروست كردبێت.\nبەعزێكیان بوون بەئەدرەسی دۆزینەوەی شوێنەكان.\nڕێك وەكو بت و سەنەمەكانی سەردەمی جەھالەت دەپەرسترێن.\nئاخر وەرن لێڕامێنن ئاخۆ ئەوانەی كەئێستا بت و سەنەمیان بۆ دروست كراوە یاخود ڕەسمیان ھەڵواسراوە بەتاق و دیواری شارەكاندا چ خزمەتێكی ئەم خاك و خەڵكەیان كردووە؟\nجگە لەنەھامەتی و گەندەڵی و ترۆری كەلتورو فكرو جەستە چیتریان كردووە ئاوا بونەتە جێگەی پەرستش؟\nخۆ لەسەردەمی ئەوانەی سەنەمیان بۆ دروستكراوە خەڵكی ئەم وڵاتە زیاتر توشی نەگبەتی و دەردی سەربوونە نەك سەردەمی تاك دكتاتۆر، ئێستا خاوەن سەنەمەكان بەدارودەستەكانیانەوە دكتاتۆرن، واتا وڵاتیان بەرەو فرە دكتاتۆری برد نەك خۆشگوزەرانی.\nجا سەیركەن، بەھۆی ئەم نوسینەی من سەدان بتپەرست دەكەونە وێزم و تەشھیرو تەخوینم دەكەن، ئەوانەی ملكەچی بت و ئەولادە دكتاتۆرەكانی دوای بتەكانن، بۆیە شكاندنی بت و سەنەمی دكتاتۆرەكان ئاسانترە لەوشیاركردنەوەی بت پەرستەكان.\nئاخر شكاندنی بتی مەلا مستەفاو لموزی ئەولادەكانی بەچەند ڕۆژێك دەكرێت, بەڵام ئەوەناكەین چونكە عنف لەزھنیەتماندا نیە, بەڵام وشیاركردنەوەی ئەوانەی دوای ئەو سەنەمە كەوتوون قوڕسە بەقەد قوڕسی كۆڵینی كێوی بێستون، ئەوەی ڕوودەدات وەكو خۆر دیارە بەڵام ھێشتا بتپەرست ھەن كە چاویان دەنوقێنن.\nبەعزێكیتر بەئارەزوو بونەتە عابیدی ئەولادەكانی پەرستێوی ماڵباتی بەقاڕوون بووی تاڵەبانی، كاتێ پێیان دەڵێی؛ ئەوانە فێڵبازن و لەگەڵ گورگ گۆشت دەخۆن و لەگەڵ مەڕ شین دەگێڕن ئەو بەعزەیان وەكو ھار لێت دێنە دەست و كوڵی مەستی حەماسەتی فێڵ لێكراویان بەسەرتدا ھەڵدەڕێژن.\nبۆیە بت شكاندن ئاسانترە لەئازادكردنی بتپەرستە جۆشخواردووەكان.\nخۆ كە پێشیان بڵێی؛ ئەو بتانە ھۆكاری دەردەسەری ژیانی ئێوەن ڕاستەوخۆ سەری ڕەزامەندی دەلەقێنن بۆ بت و سەنەم و ھەڵگرانی شیعاری بتە پەرستێوەكان.\nئەوەیە تەفروتونابوونی كەلتوری كۆمەڵگەی ئەم وڵاتە.


د. بەنان قاسم ڕەسوول 09/06/2021 - 09:18 وتار\nھۆکارەکانی تووشبوون بە نەخۆشییەکانی دڵ لە هەموواندا وەکوو یەک نییە و ھەمە فاکتەرە و لە کەسێکەوە بۆ کەسێکیتر دەگۆرێت.\nباری تەندرووستی، ڕەگەز، تەمەن، کۆمەڵێک فاکتەری بۆماوەیی و خێزانی ڕۆڵیان ھەیە. دەکرێ ئەمانە لە نەتەوەیەک بۆ نەتەوەیەکی تریش جیاوازییان ھەبێ.\nئاشکرایە کە ژمارەی تووشبووان بە نەخۆشییەکانی دڵ و بەتایبەت نەخۆشییەکانی گیرانی خوێنبەرەکانی دڵ ڕوو لە زیادبوونە و بەراورد بە جاران تووشبووان لە تەمەنێکی کەمتر- گەنجتر- تووشی یەکێک لە نەخۆشییەکانی دڵ دەبن.\nبەو واتایەی سەقفی تەمەنی تووشبووان زۆرتر دابەزیووە بە بەراورد لەگەڵ سەدەکانی پێشووتردا.\nواتا تووشبووی گەنج- تەمەنی مامناوەند- ڕوو لە ھەڵکشانە و ڕۆژ بە ڕۆژ زیاتر دەبێت.\nئەمە جێگای ھەڵوەستە کردنە و پێویستی بە ڵێکۆڵینەوە و توێژینەوە ھەیە، بۆ ئەوەی بگەینە دیارترین و باوترین ئەو ھۆکارانەی کە لە تووشبوونی گەنج دا ھەن، بە مەبەستی ڕێگری کردن لێیان و کەمکردنەوەی ئەو ھۆکارانەی کە گۆڕانکارییان بەسەردا دێت.\nلە شاری ھەولێر بە ھاوکاری چەند پزیشکێک ھەڵساین بە ئەنجامدانی توێژینەوەیەکی زانستی لەسەر ئەو کەسانەی کە تەمەنیان لە خوار 35 ساڵی بوو، وە تووشی نەخۆشییەکانی گیرانی خوێنبەرەکانی دڵ و نۆبەی دڵ ھاتبوون، بە مەبەستی گەڕان بەدوای دیارترین فاکتەرەکان.\nجێگای سەرنجە کە ئەنجامەکان سەرسورھێنەر بوون، و پێمان باشە بەشێکیان باسبکەین:-\nتوێژینەوەکە لە نێوان 100 کەس ئەنجامدرا کە تەمەنیان لە 24-35 ساڵی بوو.\nڕەگەزی نێر زیاترینی تووشبوون بوون و دیارترین فاکتەرەکان بریتی بوون لە :- -٥١٪ ی تووشبووان بەرزی ڕێژەی چەوری خوێنیان ھەبوو لە جۆرەکانی LDL, TG,TC و کەمی ڕێژەی چەوری سوودبەخش HDL -٤٩٪ ی تووشبووان جگەرە کێش بوون -٤٤٪ ی تووشبووان ھۆکاری بۆماوەیی و مێژووی خێزانییان ھەبوو، بەو واتایەی نەخۆشییەکانی دڵ لە بازنەی نزیکی خێزانەکەیان ھەبووە -٢٥٪ ی تووشبووان نەخۆشی بەرزی فشاری خوێنیان ھەبوو -٢٢٪ی تووشبووان نەخۆشی جۆری دووەمی شەکرەیان ھەبوو جێگای ئاماژە پێکردنە کە بەشێک لەو ھۆکارانە دەکرێ کۆنتڕۆڵ بکرێن و خۆشبەختانە ئەگەری تووشبوون بە نەخۆشییەکانی دڵ کەمبکرێتەوە.\nبەھیوای ژیانێکی تەندرووست و چاڵاک.\nئامانجمان ھۆشیارکردنەوەی کۆمەگا و چینی گەنجە، بۆ دوور بوون لە ھەر نەخۆشیەک، کە کار دەخاتە سەر کواڵتی باری ژیانی کەسەکە.\nلینکی توێژینەوەکە، کە بڵاو کراوەتەوە لە گۆڤاری پزیشکی بابیلۆن، لە یەکەم کۆمێنت دادەنێێن بۆ پزیشکان و ئەکادێمیستان.\nد. بەنان قاسم ڕەسوول پزیشکی پلەبەند


هێرش بۆ سەر پاسگایەك لە بانە 2 كوژراو و برینداری لێكەوتەوە – زاگرۆس پۆست\nماڵەوە / کوردستان / هێرش بۆ سەر پاسگایەك لە بانە 2 كوژراو و برینداری لێكەوتەوە\nهێرش بۆ سەر پاسگایەك لە بانە 2 كوژراو و برینداری لێكەوتەوە\nدوو شه‌ممه 11 ئایار 2015\tکوردستان, هەواڵ 124 جار خوێنراوه‌ته‌وه\nتەقە لە پاسگای “سەبەتلوو”ی بانە كوژرانی هێزەكانی ڕێژیمی لێ كەوتەوە.\nبە پێی راپۆرتی سەرچاوەكانی هەواڵ، ئێوارەی دوێنێ یەكشەممە٢٠ ی گوڵان لە ناوچەی بانە و لە گوندی “سەبەتلوو” لە ٣ كیلۆمیتری بانە تەقە لە پاسگای ئەو ئاواییە كراوە و بەو بۆنەوە.\nلەو شەڕو پێكدادانەدا لە هێزەكانی رێژیم سەربازێك بە ناوی بەختیار خەجیجی، خەلكی بانە كوژراوە و یەكێكی دیكەش بریندار بووە.\nئەو شەڕو پێكدادانە لە حاڵیكدا رووی داوە كە ناوەندە ئەمنیەتییەكانی كۆماری ئیسلامی لە ناوچەی بانە لە چەند ڕۆژ لەوە پێشەوە بە توندی ناوچەی بانەیان وەك زۆربەی شارو ناوچەكانی دیكەی كوردستان بە ئەمنیەتی كردوە.\nبە ئەمنیەتی كردنی زۆربەی شارو ناوچەكانی كوردستان‌و یەك لەوان بانە لە نیگەرانیی قووڵی ناوەندە نیزامی‌و ئەمنیەتییەكانی ئێران بەرامبەر بە پەرەسەندنی كاردانەوەكان بە ڕووداوی خۆكوژیی فەریناز خوسرەوانی لە مەهاباد‌و رووداوەكانی دوای هەستانی خەڵكی مەهابادەوە سەرچاوە دەگرێ.\nشایانی باسە، ناوەندە ئەمنیەتییەكانی ئێران لە چەند رۆژی ڕابردوودا جیا لە زاڵكردنی كەشی ئەمنیەتی بەسەر زۆربەی شارو ناوچەكانی كوردستاندا ژمارەیەكی زۆر لە چالاكانی سیاسی‌و مەدەنیی كوردی دەسبەسەر كردوه.


ترەمپ: ئەنقەرە هەڵەیه‌کی زۆر خراپی کردووه\n2018-08-22 [05:55 AM]\nدۆناڵد ترەمپ لە لێدوانێکدا ده‌ڵێت، گرینگ نییە، سزای ئابووریی ئەمریکا دژ بە تورکیا و ئەو ململانێیەی کەوتۆتە نێوان ئەنقەرە و واشنتۆن کێشە بۆ کەرتی ئابووریی جیهان دروست دەکات.\nدۆناڵد ترەمپی سەرۆکی ئەمریکا بە ئاژانسی ڕۆیتەرزی وتووە هیوای بە پێوەندیی نێوان تورکیا و ئەمریکا نییە و دەشڵێت ئەوەی تورکیا دەیکات کارێکی زۆر خراپە و ئەنقەرە هەڵەیه‌کی زۆر خراپی کردووە و ئەمریکا مافی خۆی پێنادات.\nترەمپ وتیشی، چاوەڕوانی ئەوەم دەکرد، سەرکۆمار ئەردۆغان قەرەبوومان بکاتەوە و قەشە برانسۆن ئازاد بکات بەڵام ئەو کارەی نەکرد و هەڵەشی کرد دەبوو بکردایە.\nسەرکۆماری ئەمریکا ئه‌وه‌ی خسته‌روو، من هاووڵاتییانی تورکیام لا خۆشەویستە و هەمووان دەزانن تا ئەم کاتەش من پێوەندیی باشم لەگەڵ سەرکۆمار ئەردۆغان بووە بەڵام ئەوە تەنها پێوەندییێکی تاک لایەنە بوو بەڵام چیتر وانابێت و ئەمریکا پێوەندیی تاکلایەنەی لەگەڵ هیچ وڵاتێک نابێت.\nدوو ڕۆژنامەی ئەمریکی ئیدعای ئەوەیان کردووە کە تورکیا داوای لە ئەمریکا کردووە مامەڵە بکەن و لە بەرانبەر ئەو داوایەی ئەنقەرە، تورکیاش ئامادەیە قەشە برانسۆن ئازاد بکات بەڵام ئەمریکا داواکەی ڕەت کردۆتەوە و توویەتی به‌رانبه‌ر ئازادکردنی قەشە ئەندرۆ هیچ كارێك ناكات.\nئەمریکا باسی له‌وه كردوه كه یارمەتیی تورکیای داوە بۆ ئەوەی هاووڵاتییانی تورکیا لە ئیسرائیل ئازاد بکرێن و گوتیشی چاوەڕوانی ئەوەی دەکرد کە تورکیا ئەوەی بۆ قەرەبوو بکاتەوە بەڵام نەیکرد.


📝 بيان من لجنة الدفاع عن الحريات الصحفية وحقوق الصحفيين في نقابة صحفيي كوردستان بشان انتهاكات جديدة ضد الصحفيين الكورد في كركوك بەڵگەنامەکان\n📅 کاتی تۆمارکردن Oct 26 2020 12:34AM\nبذلت نقابة صحفيي كوردستان ومنذ بداية العام الحالي [ زۆرتر... 👁] ✖ ✖ 0 1 ✔ 99% ✍ ج.ع.ئـ. 26-10-2020 0:34:27\n📝 پەیاما مەسعود بارزانی بۆ جەژنا چلێ هاڤینێ یا ئێزیدیان بەڵگەنامەکان\n📅 کاتی تۆمارکردن Aug 4 2020 11:46AM\nدەقی پەیامەکە: پەیاما سەرۆک بارزانی بۆ جەژنا چلێ [ زۆرتر... 👁] ✖ ✖ 0 2 ✔ 99% ✍ ر.هـ. 4-8-2020 11:46:40\n📝 پەیامی مەکتەبی سیاسی یەکێتی نیشتمانیی کوردستان لە بیرەوەری خەمناکی جینوسایدی کوردانی ئێزدیدا بەڵگەنامەکان\n📅 کاتی تۆمارکردن Aug 2 2020 4:40PM\nلە (3)ی یٔابی ساڵی (2014) و رۆژانی دواتر، تیرۆرستا [ زۆرتر... 👁] ✖ ✖ 0 2 ✔ 99% ✍ ب.ج. 2-8-2020 16:40:53\n📊 دەستبەسەر کرانی 53 هاووڵاتی کورد لە مانگی تەموزی2020 دا ئامار و راپرسی\n📅 کاتی تۆمارکردن Aug 4 2020 11:22AM\nهەنگاو: لە ماوەی مانگی رابردووی زایینی، لاینکەم 53 [ زۆرتر... 👁] ✖ ✖ ✖ 0 1 ✔ 97% ✍ ر.هـ. 4-8-2020 11:22:14\n📝 سەرۆک کۆمار: دەبێت چارەنووسی ونبوو و رفێنراوە ئێزدییەکان ئاشکرابکرێت بەڵگەنامەکان\n📅 کاتی تۆمارکردن Aug 4 2020 11:39AM\nدەقی وتارەکەی سەرۆک کۆمار: سڵاوتان لێبێت خوشک و ب [ زۆرتر... 👁] ✖ ✖ 0 2 ✔ 99% ✍ ر.هـ. 4-8-2020 11:39:52


پێویستە لیڤەرپوڵ تیمۆ ڤێرنەر لە لایپزیگ بکڕێت؟ ئیمیڵ هیسکی وەڵام دەداتەوە… – تۆڕی میدیایی خەڵک\n2020/03/30 - 3:00 PM\nئیمیڵ هیسکی هێرشبەری پێشوی هەڵبژاردەی ئینگلتەرا و یانەی لیڤەرپوڵ، بۆچوونی خۆی لەبارەی ئەگەرەکانی گواستنەوەی تیمۆ ڤێرنەری هێرشبەری ئەڵمانی بۆ یانە ئینگلیزییەکە ئاشکرادەکات.\nماوەی وەرزێکە ناوی تیمۆ ڤێرنەری هێرشبەری ئەڵمانی بە یانەی لیڤەرپوڵەوە دەبەسترێتەوە، یاریزانەکە بەدرێسی یانەی لایپزیگەوە ئاستێکی بەرز پێشکەش دەکات و زۆرینەی سەرچاوە ئینگلیزییەکان پێیان وایە یۆرگن کلۆپ لەڕێگەی کڕینی ئەم یاریزانەوە بۆ وەرزی داهاتوو پێکهاتەکەی توندوتۆڵ دەکاتەوە.\nئیمیڵ هیسکی هێرشبەری پێشووی لیڤەرپوڵ لە چاوپێکەوتنێکدا بە تۆڕی “جێنتین نێت”ی ڕاگەیاندووە :” تیمۆ ڤێرنەر یاریزانێکی بەهرەمەندی لاوە و ئەو ئاستە بەرزەی لەم وەرزەدا پێشکەشی کردووە، دەرخەری ئەو ڕاستییەیە کە پێویستە لە یانەیەکی گەورەتر لە لایپزیگ یاریی بکات”.\nهەروەها دەڵێت :” کاتێک یاریزانی گەنج دەکڕیت، پێویستە ئەو گەنجانەبێت کە ئەزمونیان وەرگرتووە و دەتوانن بەرگەی فشار و هێزی ڕووبەڕوبونەوەکان بگرن”.\nهیسکی درێژە بە ڕوونکردنەوەکەی دەکات و ڕایدەگەیەنێت :” بێگومان تیمۆ ڤێرنەر خاوەنی ئەو خاسیەتانەیە کە باسم کردن، بۆیە دڵنیام ئەگەر پەیوەندی بە یانەی لیڤەرپوڵەوە بکات سەرکەوتوو دەبێت”.\nی.سلایدەر9 خولەک پێش ئێستا


كەنار: ئەو ڕێیەی گرتوومەتە بەر هەوراز و نشێوی زۆری تێدایە\nكەنار محەمەد تەها ژنە موزیكژەنی ناسراو كە ماوەیەكە لەگەڵ گرووپی موزیكی لوڕ كار دەكات و لە هەوڵی ئەوەدایە وەك گۆرانیبێژیش لەو گرووپەوە دەربكەوێت. لەبارەی دەست پێكردن و خۆئامادەكردنی بۆ گوتنەوەی گۆرانییە فۆلكلۆرییەكان، "وشە" دیمانەیەكی لەگەڵ ئەنجام دا.\nكەنار رای دەگەیەنێت كە ژیانی خێزانی رێك خستووە و هونەریش بووەتە بەشێكی سەرەكیی ئەو ژیانە. هاوكات ئاماژەوە بەوە دەدات كە لەپێناو سەركەوتن، گوێ لە قسەڵۆك ناگرێت و رای دەگەیەنێت "ئەو ڕێیەی گرتوویەتە بەر، هەوراز و نشێوی زۆری تێدایە".\nچی وای كرد لە بواری موزیكەوە بیر لە گۆرانی بكەیتەوە؟\nگۆرانی ئارەزوویەكی كۆنی خۆم بوو، چاوەڕێی كاتێكی گونجاو بووم بتوانم دەست پێ بكەم بۆ ئەوەی ئەزموونی باشترم هەبێت لە رووی كاری موزیك و سەرشانۆ و چەند لایەنێكی تر، هەروەها هەست دەكەم لە شێوازی سوننەتیدا گۆرانیبێژی ژنمان كەمە، بۆیە هەوڵ دەدەم بەشێك بم لە دەنگبێژانی ئەو ستایلە، هەرچەند بە من و چەندانی تریش پڕ ناكرێتەوە، بەڵام هەر هەوڵدان باشە.\nهاوسەرت رۆڵی چییە لەم دەركەوتنە تازەیەی خۆتی بۆ ئامادە دەكەیت؟\nئێستە بە هاوكاری هونەرمەند و هاوسەرم نزار زێوێی دەستمان بە كاركردن كردووە و چەند گۆرانییەكمان تەواو كردووە و ڕۆژانە بەردەوامین لە تۆماركردنی گۆرانی، هەموویان گۆرانیی فۆلكلۆرن و ناسراون لای خەڵك، هیوادارم بتوانم خزمەتی هونەری كوردی و گوێگرانی هونەر بكەم.\nلەناو ستایل و گۆرانییە جیاوازەكان، بۆچی دووبارە گوتنەوەی گۆرانییە فۆلكلۆرییەكانت هەڵبژارد؟\nلەبەرئەوەی یەكەم ئەزموونی گۆرانیمە، حەزم كرد لە فۆلكلۆرەوە دەست پێ بكەم، چونكە لەناو خەڵكیدا هەن و خەڵك یادەوەرییان لەگەڵیاندا هەیە، دواتر توانای خۆم ببینم لە گوتنەوەی گۆرانی.\nبەشداریت لە چەندان كلیپی گۆرانیبێژانی ناسراوی كورد كردووە، تا چەند كاریگەر بوون لەسەر ئەم حەزەی تۆ؟\nلە كاتی كلیپكردن و تۆماركردنی گۆرانی، تەنیا بیرم لای موزیك بووە، هیچ هاندەر نەبووە، بەڵام سوودم لێ وەرگرتوون.\nكێ هانی دایت كە دەتوانیت ببیت بە گۆرانیبێژ؟\nبەتەنیا نزاری هاوسەرم دەنگمی پێ باش بووە و هاندەرمە، دواتر كەسوكار و هاوڕێیان.\nلە بواری موزیك خزمەتی زۆرت كردووە، ئامانجت چییە لە گۆرانیگوتن؟\nئامانجم ئەوەیە بۆشایییەك هەیە لە بوونی ژنانی دەنگبێژ لە ستایلی سوننەتی، دەمەوێ رۆڵی تیادا ببینم.\nدەتوانیت بەردەوام بیت لە گۆرانی؟\nبەڵێ دەستم پێ كردووە بەنیازی بەردەوامبوون و هەر بەردەوام دەبم .\nئێستە كە هەم موزیك و هەم گۆرانی ئەزموون دەكەیت، كامەیان ئەستەمی زیاترە بۆ ژن؟\nهەردوو بوارەكە ئەستەمیی خۆی هەیە.\nكەسێك ئەگەر پێشتر موزیكژەن بووبیت، چانسی سەركەوتنی زیاترە بۆ گۆرانیگوتن، رای تۆ چییە؟\nبەڵێ زۆر ڕاستە، گرنگە كەسێك گۆرانی دەڵێ شارەزایی لە ئامێرێكی موزیك هەبێت یا موزیكی خوێندبێت، چونكە لە ڕووی ئەكادیمییەوە هەست بە هەڵە و ڕاستییەكان دەكەیت و یارمەتیدەرە بۆ پێشكەوتنت.\nلەو دۆخەی ئێستە كە كوردستان كۆمەڵێك تەنگژە بەرۆكی گرتووە، كاركردن بۆ تۆماركردنی گۆرانی ئەستەم نییە؟\nلەم بارودۆخەدا بە دڵنیایییەوە سەختە و هیلاكی و ماندوبوونی زۆری دەوێت، بەڵام كە هاوسەرەكەم لە پشت كارەكانمە، زۆر شتم بۆ ئاسان دەكات و هەموو ماندووییەكە ئەو دەیكێشێت.\nوا دەردەكەوێ كاركردن لە بواری هونەریدا بەشێكی زۆری ژیانی داگیر كردوویت، ئەوە مافی منداڵ و هاوسەرەكەت ناخوات؟\nهونەر بەشێكە لە ژیانمان و بەرنامەی ژیانی خۆمانمان داناوە.\nگۆرانیگوتن وەك ژنێك تووشی كێشە و گرفتی نەكردوویت؟\nئەو ڕێیەی گرتوومەتە بەر هەوراز و نشێوی زۆری تێدایە، خۆم بۆ هەموو ئەگەرەكان ئامادە كردووە و هەر بەردەوامیش دەبم.\nناترسی لە قسەڵۆكی خەڵك؟\nئەو شتانە گرنگ نین بەلامەوە، چونكە دەزانم چی دەكەم.\nئەو بەرهەمانەی ئێستە كاریان بۆ دەكەیت چەندن؟\nپێنچ گۆرانیی فۆلكلۆرین و و ئێستە دووانیمان تۆمار كردووە .\nبەنیازی كاری كلیپیشیان بۆ بكەیت؟\nبەڵێ لە هەوڵی كلیپكردنی گۆرانییەكانم و بەدڵنیایییەوە كار بۆ ئاوازی نوێ و بەرهەمی نوێیش دەكەین .\nبەلای تۆوە مەرجی گۆرانیبێژێكی سەركەوتوو چییە؟\nمەرجی بنەڕەتی و سەرەكی ئەوەیە بەردەوام بیت لەسەر هونەرەكەت، ئەمە یارمەتیدەرێكی باشە لە هەموو ڕووەكانەوە و ئەزموونی باش پەیدا دەكەیت .


ئەمریکا چی دیکە لە هێزە کوردییەکان لە عێراق و سووریا پاڵپشتی ناکات - Mehr News Agency\nAP ١٤٠٠ Bahman ٢ ١٠:٤٣\nNews Code 40795\nڕاوێژکاری پێشووی وەزارەتی بەرگری ئەمریکا هۆشدایی دا:\nگرانت راملی، ڕاوێژکاری پێشووی وەزارەتی بەرگری ئەمریکا لە دەوڵەتەکانی ترامپ و بایدن، هۆشداریی دا سەرەڕای تەرخان کردنی بودجە لەلایەن واشنتۆنەوە بۆ هێزە کوردییەکان لە عێراق و سووریا، کۆنگرە دەیەوێت وردە وردە، ئەو یارمەتیانە بپچڕێنێت.\nبە ڕاپۆرتی ئاژانسی هەواڵی مێهر، دەوڵەتی جۆبایدن لە بودجەی ساڵی نوێی وەزارەتی بەرگری ئەمریکا 345 ملیۆن دۆلاری بۆ هێزە عێراقییەکان و 177 ملیۆن دۆلاری بۆ بەرەنگار بوونەوەی تیرۆریزم لە سووریا تەرخان کردووە. گرانت راملی، ڕاوێژکاری پێشووی وەزارەتی بەرگری ئەمریکا لە دەوڵەتی ترامپ و جۆبایدن بە هەواڵدەری مێدیا لاینی ئەو ولاتە وتووە بەشێکی گەورە لە ئەو بودجە بە هێزەکانی پێشمەرگە و هێزە کوردییەکان تەرخان کراوە.\nبەم حاڵەوە، ئەو لێکۆڵەرەی ناوەندی بیریەی واشنتۆن بۆ ڕۆژهەڵاتی ناڤین هۆشداریی دا کە مەجلیسی نوێنەرای ئەمریکا نیسبەت بە تەرخان کردنی ئاوەها تێچوویەک، بە پێی لەبەرنەگرتنی سیاسەتی ڕوون هەمبەر ڕۆژهەڵاتی ناڤین و سووریا هەستیارە. کۆنگرە ناتوانێت ئەو یارمەتیانە بۆ هەتاهەتایە درێژە بدات. کەواتە، مەجلیسی نوێنەری ئەمریکا دەیەوێت ئەو یارمەتیانە، وردە وردە کۆتایی پێبهێنێت.


بیره‌وه‌ری: شیعر و دەمانچەی ئاویی\n08:50 - 27/10/2020 75 جار خوێندراوەتەوە\nدوای وەستانی شەڕی ناوخۆ، كوردستان دابەش بوو بەسەر دوو دەڤەر و دوو دەسەڵاتدا. لەهەر بۆنەیەكیاندا ئەدیبەكانیان داوەت دەكرد و دەبوون بە كوڕی نازدار و ڕێزلێگیراوی بۆنەكان. ئەم داوەتكردنە وەك ڕێزگرتنێكی بەخششی ئەدەبی نەبوو، بەڵكو دەسەڵاتەكان وەك مەرامی تایبەتی و خۆدەرخستنێك و جۆرێك تاكتیك، ئەو مەرحەبا و خوانەیان بە ئەدیبەكان ڕەوا دەبینی. بۆ ئەدیبەكانیش جۆرێك ڕێكەوتی تاسەشكێن و ناوازە بوو، یەكتریان تێدا دەبینی و ئاگاداری بەرهەمی یەكتری دەبوون. بەرهەمی تازەی خۆشیان پێشكێش بەیەكتری دەكرد، پەیوەندییەك بەرجەستە دەبوو، پەیوەندیی ئەدەبی. ئا ئەوكات، تا ڕادەیەكی زۆر شارەكان هاتوچۆكردنیان تێدا قەدەغەبوو.\nلە بۆنەی پەنجا ساڵەی دامەزراندنی: (پارتی دیموكراتی كوردستان)دا، كە لە ساڵی 1996 لە مەسیف بەڕێوەچوو، ئەدیبەكانی هەولێر و سلێمانی و كەركووك و دهۆك، زۆربەیان داوەتی ئەم بۆنەیە كرابوون. ئەوكات هەولێر لەژێر دەسەڵاتی: (یەكێتی نیشتیمانی كوردستان)دا بوو، ئێمە كۆمەڵێك ئەدیب بووین بانگهێشتی ئەم بۆنەیە كرابووین. گوتیان دەبێ بچنە دەزگای... (ناوەكەیم لەبیر نەماوە)، بەڵام لە شوێنی پارێزگای كۆنی هەولێر و قایمقامیەتی ئێستا بوو، پسووڵەی ڕێپێدانتان پێ بێت، ئینجا بازگە ڕێگاتان پێدەدا بچن، یان نا. بەو پێیەی: (محەمەد موكری) هەم هاوڕێمان بوو، هەم ئەدیبێكی سەدا سەد یەكێتی بوو، لەناو حیزبەكەیدا گوێی لێڕادەگیرا. داوامان لێی كرد كارئاسانییەكمان بۆ بكات. ئێمە: (عەبدوڵڵا سەڕاج، كەمال غەمبار، خاڵە حەمرین، بۆتان جەلال، سامان دزەیی، ئەحمەد حەیران و من). وابزانم: (جەلیل كاكەوەیس)یشمان لەگەڵدابوو، یەكمان گرت و چووین بۆ ئەو دەزگایەی بۆیان دەستنیشان كردبووین و سڵاوی محەمەد موكریشمان پێبوو، كە چووینە ژوورەوە كارەبای ژوورەكەیان بڕی، بۆ ئەوەی گەرما هەراسانمان بكات: (ئەحمەد حەیران و سامان دزەیی) لە پێش پرسگەی دەزگاكەدا دڵیان خورپەی كرد و بێ ئەوەی قسەیەك لەگەڵ ئێمەدا بكەن، كە پێكەوە هاتووین و چ ئەركێكمان بەسەر یەكترەوەیە، بە خشكە ئێمەیان جێ هێشت و گەڕانەوە، كە ئێمە بە دڵشكاوی و دەموچاوێكی تووڕەوە هاتینە دەرەوە لە نزیك دیواربەندی: (گیو موكریانی) چاودێری ئێمەیان دەكرد، ئەگەر ڕێگامان درا لەگەڵمان بێن، ئەگەر ڕێگاشمان نەدرا ئەو ساغ و سەلامەت. نە ئاو شێلوو بووە، نە بەفریش شوێن پێیەكی لەسەردا جێ ماوە. ئەنجام بەرپرسەكە، كە شانی پڕ ئەستێرەی تاریك بوو، ڕێگای پێ نەداین، (كەمال غەمبار) بوێرانە و لۆژیكانە و لەجێی خۆیدا قسەی بۆ بەرپرسەكە كرد و ئەم جۆرە كردەوانەی بە داپڵۆسین و دیكتاتۆریەت و هەڵەشەی هەرزەكارانە لە قەڵەم دا، بەرپرسەكە بەشێوەیەكی ناشایستە وەك ئەوەی هەڵسوكەوت لەگەڵ كۆمەڵێك دەستگێڕی ناو بازاڕ بكات، كە سەرپێچییەكیان كردبێت، ئێمەی بەڕێ كرد. ئەنجام ئەوانی تریش گەڕانەوە و پەرتەیان لێ كرد. كەمال غەمبارم وەك پیاوە گەورەكانی ناو مێژوو، لە خاڵی هەڵوێستدا بینی، وەك مەیدانخوازییەك ڕووی تێ كردم و گوتی: سەركێشی شاعیریەتی لێرەوە دەردەكەوێت، واتە: مەیموون لە هەڵوێستدا بوو بە مرۆڤ. منیش بێ دوودڵی بڕیارم دا بچم و گوتم: چی دەبێت با ببێت، ئەگەر باجی سەریش بێت. لەم ڕووداوەدا لە پاڵ توانای ئەدەبی، ئەوەم بۆ دەركەوت، كەمال غەمبار پیاوی هەڵوێست و ئەدیبێكی بە جەرگ و چاونەترس و واقیعییە و خاوەن قسەی خۆیەتی. ئیدی لەم چركەساتە بەدواوە بووە جێگای هەموو بڕوایەكی من و برا و پشت و پەنام، باشیش لە بیركردنەوەی خۆمان گەیشتم و دەبێت كەسایەتی ئەدەبیمان بەسەر هەموو ئاستەنگێكدا سەر بخەین و گەشەی پێبدەین.\nچووینە گەراج و قەمەرەیەكی تایبەتمان گرت. لە بازگەی: (هەولێر - مەسیف)دا ڕێگایان لێگرتین و ئێمەیان گەڕاندەوە. برادەرێكی نزیكی خۆمم لە بازگەكەدا بینی، كە زۆر هۆگری شیعرەكانی من بوو، بەتایبەتی بە دوو شیعرم: (چنگەڕنێی سیپان و هەناسەی شاخ)، كە لە ژمارە (2)ی بڵاوكراوەی (ئاسۆس)، گەلاوێژی 1984دا، بڵاوكراوەتەوە. شیعری: (دابارین)، لە ژمارە (43)ی گۆڤاری (كاروان)، نیسانی 1986دا، بڵاوكراوەتەوە. لە یادی بۆردومانی دە ساڵەی قەڵادزێدا نووسیومە. ئەو برادەرەم شانۆكار و قوتابی كۆلێژی كارگێڕی و ئابووری بوو، ناوی (موحسین) بوو، شانۆ و كۆلێژی بەجێ هێشتبوو ببووە چەكدار، شەڕی ناوخۆی دەكرد. بەداخەوە هەر لە هەمان بازگەدا بە تۆپی دوورهاوێژ بووە قوربانی. بەمنی گوت: ئەگەر بە تەنیا دەچیت ڕێگات دەدەم. منیش پیاوەتییەكەم ڕەت كردەوە و پێمگوت: (ئێوە لە خەسڵەتی ڕۆشنبیری داماڵدراون). ئەم وەك بەرپرسەكەی تر هیچ قسەیەكی نابەجێی نەكرد. تەنیا گوتی: لە نیازی خۆتەوە تەماشای خەڵكی دیكە مەكە، ئەدیبەكانیش بەشێكیان سیاسەت دەكەن، منیش زۆر بە ڕاشكاوانە گوتم: من حەز لە هونەری سیاسەت ناكەم و ببڕای ببڕیش وەك پراكتیك بەلایەوە ناچم، بەڵام هەوڵدەدەم جیهانبینیی سیاسیم هەبێت، داهێنان هونەری ڕۆحە، شیعریش ڕۆحی هونەر و مرۆڤە. من حەز لە هونەری شیعر دەكەم و تا ماوم خزمەتكاریم، بەڵام بەڕووی دەسەڵاتی ڕۆشنبیریی ڕەسمی هەڵدەشاخێم و نابووتی دەكەم. خوێندەوارێكی وردی ئەدەبیات بوو، بە تایبەتی ئەدەبی بارگاویكراو بە سیاسەت و هەڵچوونی شۆڕشگێڕانە. بەمنی دەگوت: تۆ نەگەشبینی، نەڕەشبینی. منیش دەمگوت: نەگەشبینم، نەڕەشبینم. شیعری من لە پەراوێزی هەردووكیاندا بەڕێوەدەچێت، ئێستاش چەند كتێبێكم، هەردوو بەرگی: (داغستانی من)ی ڕەسووڵ هەمزەتۆڤ. وەرگێڕانی لە ئینگلیزییەوە: (عەزیز گەردی) و دوو ڕۆمانی: (حسام بەرزنجی)، 1 - زەلیل. 2 - كانگای بەڵا و ڕۆمانی: (دایك)ی مەكسیم گۆركی. وەرگێڕانی لە فارسییەوە: (كەریمی حسامی) لە كتێبخانەكەیدا مایەوە. ئەو برادەرەم لە ڕێگای شاعیر: (قادر ئیبراهیم مینە)وە ناسی، كە خاوەنی بەهرە و توانایەكی شاراوە بوو، بەداخەوە مەكینەی زاڵمی سیاسەت قادری هاڕی، ئێستا هیچ توانایەكی شیعری تێدا نەماوە، (بەداخەوە). نەچووە بچێت، جارێكی تر ناولەپی خۆی بۆن بكاتەوە و كۆمەڵێك ئەستێرەی تر هەڵداتە ئاسمان.\nئەوەی وەك بیرەوەری لام مایەوە هەر لە گەراج پارەی شوفێرەكەمان دا، كە بە مشتومڕی ئێمە و بازگەی زانی، جوامێرانە ئێمەی هەریەك هێنایەوە پێش ماڵی خۆمان و پارەكەشی بۆ گەڕاندینەوە.\nلەوكاتە كورتەی لەگەڵیدا بووین، كاسێتێكی: (حەسەن گەرمیانی) خستبووە سەر موسەجیلەكەی، لەناو دەنگ و ئاواز و ئەدای گۆرانی (كەمەرە شل)دا نقووم ببووم، كە هاتمە خوارەوە سوپاسیم كرد. كاسێتەكەی وەك دیاری پێ بەخشیم، هەوڵم دا لێی وەرنەگرم. گوتی: بازگە دڵی ئێوەی شكاند، تۆش دڵی من مەشكێنە، حەسەن گەرمیانی گۆرانیبێژێكە فۆلكلۆر بە ڕەسەنایەتی فۆلكلۆر دەڵێتەوە و دەگمەنە، لەخۆوە دروست نەبووە. بێ ئەوەی دەسەڵاتێك، یان تیپێكی مۆسیقی، یان كەسێك بەرزی بكاتەوە، بۆ خۆی دەفڕێت و ئاسمانێكە بۆ ئەوەی خەڵكانی تریشی تێدا بفڕێت. لەم بۆنەیەدا بەشێك لە ئەدیبان گەیشتبوون و گۆڤاری تێڕامانیان بەسەردا دابەش كرابوو، لە دانیشتنی ناوخۆیاندا گفتوگۆیەك لەبارەی شیعرێكی من و شیعرێكی: (حەسیب قەرەداخی) لە نێوان: (قەرەداخی و حەمە كەریم عارف) دروست دەبێت، كە لە ژمارە (1)ی گۆڤاری (تێڕامان - ڕامان)، تەممووزی 1996دا، بڵاوكراونەتەوە. شیعرەكەی ئەو بە ناونیشانی: (فەجری عەشق) و شیعرەكەی منیش بە ناونیشانی: (دروودی ئاوێنە).\n(حەمە كەریم عارف) لە گفتوگۆكەیدا بەراوردێك لە نێوان هەردوو شیعرەكەدا دەكات. قەرەداخیش دەماری دەگیرێ و بەراوردكردنەكەی پێ قبووڵ ناكرێت. هەڵزەقینەوەی لا دروست دەبێت. وەك: (فەیسەڵ دێهاتی) بۆی گێڕامەوە تانەیەكی ڕاست و چەپیش لە ئەزموونی من و تەواوی لاوان دەدات. لەكاتی گفتوگۆ و هەمان دانیشتندا: (محەمەد عومەر عوسمان) داوا لە: (ع. ح. ب) دەكات گفتوگۆیەكی ئەدەبی بۆ گۆڤاری ڕامان، لەگەڵدا ئەنجام بدات. قەرەداخیش بە: (ع. ح. ب) دەڵێت: (بە تەمومژ و سەرلێشێوان ئاماژە بە شیعرەكەی سەباح بدە). ئەویش لایەنگری بۆچوونەكەی دەبێت و داواكەی بەجێ دەهێنێت. چاوپێكەوتنەكە لە ژمارە (3)ی گۆڤاری ڕامان، 5ی ئەیلوولی 1996دا، بڵاوكراوەتەوە و تێیدا دەڵێت: (شیعرێك من تێینەگەم بە شیعری دانانێم. ئێستە هەر لە ژمارەیەكی ڕاماندا شیعرێكی: (سەباح ڕەنجدەر)م بەرچاوكەوت. لەوانەیە هەیە بڵێ ئەمە چاكترین شیعرە، بەڵام ئەو تەمومژە من لێی تێناگەم، بە مەرجێ ساڵەهای ساڵە شیعر دەنووسم و دەخوێنمەوە.)\nیەك لە ئامادەبووان: (عەبدوڵڵا تاهیر بەرزنجی)، كە ڕەخنەگرێكی خاوەن میتۆدە، بەم هەڵسوكەوتە دڵتوند دەبێت و لە خەسڵەتی ڕۆشنبیری دایدەماڵێت، پاش ئەوەی ڕووبەڕوو سەركۆنەی ئەم داوا و بەڵێیەی هەردووكیان دەكات، پێی ڕاگەیاندم: ع. ح. ب هیچ بەرهەمی تۆی نەخوێندووەتەوە، بگرە هەر ناویشتی بەرچاو نەكەوتووە. ئەم لەخانەی ئەدەب دەرچوونەی پێی كراوە، وەك هەڵوێستی داكۆكی و هەڵزەقینەوە و كاردانەوە و دژە دیاردەیەك بوو، بەرانبەر بەراوردكردن و گفتوگۆیەكە. بۆچوونی جیاواز و جۆراوجۆر پەیوەندی بە ڕایەڵ و تانوپۆی شیعرەكە، خۆیەوە هەیە. بوار دەڕەخسێنێ بۆ لێكدانەوە و بەراوردی جیا جیا.\nماوەیەكی بەسەرچوو، لە ڕێكەوتی 16/6/1997دا، لە هەولێر لە هۆڵی میدیادا: (ع. ح. ب) میوانی بۆنەیەكی ئەدەبی بوو، (من و بۆتان جەلال و دانا عەلی سەعید) خۆمان پێی ناساند و وێنەمان لەگەڵدا گرت. ئێستا وێنەكە لە ئەلبوومی مندایە. وەك مەبەست لەگەڵی وەستام و گفتوگۆیەكی كورتمان لەبارەی ئەدەبدا كرد. وەك مەبەست و بە دیاریكراوی ئەوەم لەگەڵدا باس كرد، تەمومژ پێداویستییەكی ئێستێتیكییە و هێزێكی خوڵقێنەرە، هیچ شیعرێكی نەمریش لە تەمومژ خاڵی نییە. ئەوەی تۆ مەبەستتە لێڵییە، لێڵیش لە بایەخی لێكدانەوەی داهێنەرانە دووركەوتووەتەوە. ماكی داهێنان نییە. بابەتی چاوپێكەوتنەكەیم هێنایە پێشەوە و گوتم: مامۆستا لەو چاوپێكەوتنەی لە گۆڤاری ڕاماندا بڵاوكراوەتەوە وەك شاعیرێك ئاماژە بەمن دەدەیت، كەچی من چیرۆك دەنووسم، قەت شیعرم نەنووسیوە. ئەمیش تەزبیحێكی دەنك گەورەی بەدەستەوە بوو، بەدەم پەنجە جووڵاندنەوە ڕووی لەمن وەرگێڕا و بە قووڵایییەكی زۆرەوە گوتی: (ئەی بۆ وایان گوت).\nلە ناوەرۆك و جەوهەری خۆیدا دانی پێدانا و لە ڕاستییەكە تەواو دڵنیابووم. منیش بۆچوونی خۆمم بە پاكی و ڕاشكاوانە گوت و گوتم: ئەگەر ئەدەبت باش ناسیبێت، چۆن دەتوانیت مەودایەك وەربگری و بۆچوونێكی جەڵەبی لەم شێوەیە دەرببڕیت. دڵم ئێشاند. (گیانی گیانان: داوای بووردن لەم دڵئێشانە و هەموو دڵئێشانەكان دەكەم.)\nماوەی چەند ساڵێكی بەسەرداچوو لە هەمان گۆڤاردا: (ئازاد عەبدولواحید) چاوپێكەوتنێكی دیكەی لە ژمارە (33)، 5ی ئازاری 1999 لەگەڵدا ئەنجام داوە، لەوێدا دەڵێت: (لە هەولێر (كەریم دەشتی) دەبینم شتی جوانی هەیە، (سەباح ڕەنجدەر) شتی باش دەنووسێ).\nئەی شیعر: چیایەكی چەند هەستی و چەندیش بەر گوللەی كوێر و دەمانچەی ئاوی دراوی. ڕەنگە ڕەخنەگرێك، یان خوێنەرێك وەك شاعیرێكی بە ئەزموون، كە نیو سەدەیە شیعر دەنووسێت، گوێی لێ بگرێت. ڕەنگیشە لە چاوپێكەوتنی دووەمیشیدا منی نەخوێندبێتەوە و بەرهەمی نەناسیبم. تەنیا بۆ پاساودانەوەی بۆچوونی یەكەمی، بۆچوونی دووەمی دابێت، لەبەرئەوەی من بەهەڵەبردنەكەیم زانیوە.\nنەناسین و بۆچوون لەبارەی یەكتری دان، مەیدانی كوشتنی یەكترییە. لە كاتێكدا ئەم خاڵە لە ژیانی ئەدەبیی خۆم دەهێنمەوە یاد و ئەوەش دەزانم. ئەو وردە بیرەوەرییانە پەناگەی ڕۆحن و خۆتی تێدا دەبینیت، چۆن ڕۆیشتووی و چۆنیش دانیشتووی. چۆنیش خۆت لە ماوەكاندا دەناسیتەوە. هەقیقەتی ماوەكان چی بوونە بۆ گەشەی ڕۆحیت و خۆلادان لە زمانی دەستەمۆ. بە دیاریكراوی مەبەستمە ئەوە بپرسم: دەبێ هۆی چی بێت كەسێك بچێتە ژێر كاریگەری بۆچوونی كەسێكی دی و خاوەنی پێوەری خۆی نەبێت، یان پێوەر ونكردن چ بارودۆخێكی خنكێنەرە بۆ بۆچوون.\nكە پێویستی ئەم نووسینە خرۆشاندمی، بۆ باش ناسینی، تەواوی دیوانەكەیم خوێندەوە، كە ساڵی 2013 بەڕێوەبەرێتی چاپ و بڵاوكردنەوەی سلێمانی لە 850 لاپەڕەی قەوارە گەورەدا چاپی كردووە. شاعیرێكی زۆر ئاسایییە، بە زمانێكی میللی نووسیویەتی، لە ڕووی شێوازی نووسینیش سادە و خاوە. لە شاعیرانی نەوەی خۆی وەك: دیلان، كامەران موكری، هەردی، كاكەی فەلاح ... تاد، لە هەموویان ناكارا و بێكاریگەرترە. قووڵایی بیركردنەوەی كەم تێدایە و تەنكە، ئەگەر لە هەندێك دێڕ و كۆپلەشدا قووڵایی بیركردنەوەشی تێدابێت، كەم لەناو بیركردنەوەكەیدا دەمێنێتەوە و نایگەیەنێتە باری تێڕامان و خۆبینییەكی داهێنەرانە، بەجێی دەهێڵێت.\nسەرەتای شیعری: (شەو)ی خاڵێكی ئێستێتیكییە بۆ بەیەكگەیشتنی شیعر و مرۆڤ و دۆخی ئێستێتیكی مرۆڤ لەناو شیعردا، بەڵام لە ناوەڕاستیدا سیاسەت دەهێنێتە ناوە و هەستە ئێستێتیكییەكە لەناو دەبات و دەبێتە (مانا و گواستنەوە)، ئەمەش جۆرێكە لە ناشارەزایی ئێستێتیكای ئەدەبیدا. لە ئەدەبی ئێستێتیكیدا زمان تەنیا مانایە، گواستنەوە نییە.\nمن بەو زمانە دەنووسم، كە پێی دەگریێم، لە ڕێگای هەست و هەناسەی قووڵی زمان و (پەرتاو - شەتەحات)ی سۆفییانەوەش نەكەوتمە ژێر كاریگەریی باوخوازی بەشێك لە شیعری كوردییەوە، جیاوازم لە: (ئامانج) و (ئێستێتیكا) و (ئاراستە)دا، شیعری ئاوێتە: جیاوازە لە شیعری قوڕگ. شیعری ئاوێتە پەیوەندییەكی داهێنەرانە لە نێوان زەینی (خوێنەر) و زەینی (نووسەر) دروست دەكات، كەواتە: شێواز و بیركردنەوەم لە نموونە باوخوازەكەی شیعری كوردییەوە نییە. بۆیە پرسی تێنەگەیشتن و تێگەیشتن. ویست و داوایەكە لە شێوازی باوخوازدا. پەیوەندی بە چێژەوە نییە. چێژ، خۆشی لە بە ئاكام گەیشتن وەردەگرێت. ئەوەندەی پەیوەندی بە (پێكهاتەی نوێ) و (بوون) و (چییەتی)یەوەیە، پێكهاتەی نوێ و بوون و چییەتی، خۆیان ناوەند و تەوەرێكن و بەرەو قووڵاییت دەبەن و لە ناخەوە هەوڵدەدەن دیدی باوخواز و گوێی باوخواز بگۆڕن و ئاگایییەكی ئەندازەییت بدەنێ، كە چۆن مامەڵە لەگەڵ بارودۆخی ئەم پێكهاتە نوێیە و بوون و چیەتییەوە بكەیت، ڕوانینی بابەت و هێزی جیاوازی دەق لە ڕێگای سۆسەی ڕۆحی زمانەوە ببینیت.\nهێزی نزا لەم شیعرە وەردەگرم و ئەم داوایە لە هێزی نادیار و هەبوونی ڕاستەقینە دەكەم، ئەوەی وەك دوژمنیش هەڵسوكەوتی لەگەڵدا كردووم من لێی دەبوورم و لەگەڵیدا دەچمە ناو سێبەر و هەتاوی سروشت و بەخششی هێزی نادیار و هەبوونی ڕاستەقینە. لەگەڵ هێزی ڕووخێنەری ئەدەبیشدا ناجەنگم، چونكە ئەو بڕوایەم هەیە داهێنەر دەكوژرێت، بەڵام ناڕووخێندرێت. جەنگی ئەوی دی سەبارەت بە داهێنەر، جەنگ نییە. قەواڵەی بەتاڵە.\nهەموومان دەڕۆین، تەنیا ژیان بە زیندوویی دەمێنێتەوە، پاش مردنمان ژیان. بە وردی، زۆر بە وردی دەمانبینێت و پارسەنگمان دادەنێت. سەرەتا ئەم بۆچوونەم لە: (ع. ح. ب)دا خوێندەوە، سنوورە فراوانەكانم لا بچووك بوونەوە. هەستم بە غەدرێك كرد، وامزانی دەستم لێ بەرزكراوەتەوە بۆ لێدان، بەڵام ئێستا، بیست ساڵی بەسەردا تێپەڕیوە. نۆزدە ساڵیش بەسەر كۆچی دوایی: (حەسیب قەرەداخی)، شازدە ساڵیش بەسەر كۆچی دوایی: (ع. ح. ب)، تاسەی ئەوە دەكەم، وەك چۆن دەست و دڵت دەكەیت بە چەترێك و بەسەری دڵشكاوێكدا هەڵیدەدەیت، هەم خۆت و هەم دڵشكاوەكە دەچنە ناو سێبەر و هەتاوی سروشت و بەخششی هێزی نادیار و هەبوونی ڕاستەقینە. هەزار جار لەوە زیاتر، تاسە لە هەموو هەستەكانم پلدەدا، بەم درەنگی شەوە، ساتەوەختی ئەم نووسینە، بچم دەست بەسەر كێلەكانیان دابهێنم و بە خۆڵی گۆڕەكانیان تەیەمومێك بەجێ بهێنم و شەونوێژێك بكەم. نوێژی شیعر و ئەوپەڕی داهێنان. ئەی هێزی نادیار و هەبوونی ڕاستەقینە، بمگەیەنە ئەو بارەی داوای دەكەم.\nکۆنسوڵخانەی ئەمریکا لە هەولێر پاداشتێکی پێنج ملیۆن دۆلاری راگەیاند


یێن ژ تیرۆرستان بڤەتر دناڤ مەدا هەنە! – ARTICLE رۆژ\nتشرینی یه‌كه‌م 19, 2020 بەڕێوەبەری ماڵپەر\nدیرۆکا مرۆڤایەتیێ پڕە ژ بوویەرێن کوشتنێ. هندەك کەس و سەرکردەیان ب دەهان ملیۆن مرۆڤ کوشتینە، یان بووینە سەدەمێ کوشتنا وان. هەروەسا ب دەهان گەل و وڵات ژی وێران و تاڵانکرینە، لێ ناڤێ تیرۆرێ نەکەتییە سەر. دبەرامبەردا هندەك کەسان تنێ یەك کەس کوشتینە، لێ ناڤێ تیرۆرستی داناینە سەر و تاوانا وان مەزنتر هاتیە دیتن ژ تاوانا وان کەسێن کو ب ملیۆنان مرۆڤ ژناڤبرین. ژبەرکو ئارمانجا تیرۆرستی ژناڤبرنا کەسانە، ژبەر هەر سەدەمەکی کو دبیت نەیێ مەزن ژی بیت. زێدەباری بەڵاڤکرنا ترسێ دناڤ کۆم، جڤاك یان مللەتەکیدا و بێی ل بەرچاڤگرتنا سڵامەتییا خەلکێ سڤیل، کەسێن دەۆروبەر و تەنانەت ئەو کەسێن کو هیچ پەیوەندی ب بابەتیڤە نەیی!\nلێ هندەك کەسێن دی هەنە تاوانا وان گەلەك مەزنترە ژ یا تیرۆرستان. دڤێت تاك و جڤاك هشیاری وان بن. ئەو کەسە ژی ئەون یێن زانیارییان ددەنە تیرۆرستان، یێن رێنیشاندەریێ بۆ دکەن، یێن دحەوینن، یێن دڤەشێرن، یێن دەربازدکەن، یێن چاڤپۆشیێ دکەن و یێن خوە ل سەر تاوانێ بێدەنگ دکەن. ئەڤە یێن دناڤ مەدا ئازادانە هاتوچۆیێ دکەن. لێ ئەڤرۆ ب حوکمێ پێشکەفتنا تەکنۆلۆژیایێ ئاشکرابوونا وان ب ساناهیترە. ژخوە تیرۆرست، تاوانبار و ئەڤ کەسانە ژی چەند دزیرەك و ژیر بن هەر نیشانەکێ ل پشت خوە دهێلن کو دبیت گەلەك یا هوور و ڤەشارتی ژی بیت. لێ ڤەکۆلەرێن پرۆفێشناڵێن بیرتیژ ب هاریکارییا تەکنۆلۆژیایێ دبینن، ل دووڤ دچن و ئاشکرا دکەن. ئانکو ئێدی تاوان ناهێنە ڤەشارتن.\nگووتار یاهاتیە خواندن: 1,030\nئەمژی دزانین (میت)ێ غازی ئالیخان شەهیدکریە!


هەرچەندە ئاڵۆزییەکانی نێوان ئەمریکا و ئێران زیاتر بووە بەڵام پێناچێت شەڕ ڕووبدات\n7405 جار خوێندراوەتەوە\nهەرچەندە تا دێت جموجۆڵە سەربازییەکانی ئەمریکا لە عێراق و ڕۆژهەڵاتی ناوەڕاست زیاتر دەبن، هەوڵە دیبلۆماسییەکانی ئێرانیش ژێربەژێر چڕتر دەبنەوە.\nجگە لەوەی ئاڵۆزییەکانی هەردوو وڵات قۆناغی هەڕەشە و وەڵامدانەوەیان تێپەڕاندووە و گەیشتووەتە ئاستی جوڵەی سەربازی، بەڵام پێناچێت هێشتا شەڕ لە ناوچەکە هەڵگیرسێت، بەو پێیەی هێشتا ئەمریکا نەیتوانیوە کۆدەنگیی وڵاتان لە ئاست مەترسییەکانی ئێران لە بەرژەوەندیی خۆی یەکبخات.\nڕوسیا کە جەمسەرێکی گەورەی ململانێکانە لە ناوچەکە، لەگەڵ ئەوەدا نییە ئەمریکا کێشەکانی لەگەڵ ئێران بە هێزی سەربازی چارەسەربکات و، داوای گفتوگۆی سیاسی دەکات، ئەمریکاش لەو نێوەندەدا شکستی هێناوە بۆ گۆڕینی هەڵوێستی ڕووسیا لەوبارەیەوە.\nکریس گێگا وتەبێژی هاوپەیمانیی نێودەوڵەتی لە عێراق و سوریا رایگەیاند، ئاستی هەڕەشەکانی میلیشیا شیعییەکانی عێراق جێی مەترسی نییە بۆ سەر هێزەکانیان، وەک ئەوەی سەرۆکی ئەمریکا رایگەیاندووە.\nلای خۆیەوە، بیڵ ئوربان وتەبێژ بە ناوی فەرماندەیی ناوەندی هێزە چەکدارەکانی ئەمریکا ئەو لێدوانانەی کریس گێگای بە پێچەوانەی ئەو هەڕەشانە وەسفکرد کە ئێستا لە عێراق بۆ سەر بەرژەوەندییەکانی ئەمریکا لەئارادایە، بە وتەی خۆی، دەزگا هەواڵگرییەکانی ئەمریکا و هاوپەیمانانیش ئەوەیان پشتڕاستکردووەتەوە کە ئەو میلیشیا شیعییانە ڕاستەوخۆ لەلایەن ئێرانەوە پاڵپشتی دەکرێن بۆ هێرشی لەناکاو.\nئوربان ئەوەشی پشتڕاستکردەوە کە ئەمریکا هێزەکانی خۆی لە عێراق خستووەتە حاڵەتی ئامادەباشی و بەشێک لە کارمەندانی خۆیشی لە کونسوڵخانە و باڵیۆزخانەکانی لە بەغدا و هەولێر لە ئەگەری هێرشی کتوپڕ و لەناکاو بۆ سەر بەرژەوەندییەکانی ئەمریکا لە عێراق کشاندەوە.\nپەیوەست بە بابەتی هەڕەشە و مەترسییەکان، بەشێک لە ئەندامانی کۆنگرێسی ئەمەریکاش سکاڵایان لە ئیدارەی ترەمپ کرد لەسەر ئەوەی زانیاریی تەواویان ناداتێ سەبارەت بەم هەڕەشانەی ئێران و ئەو بڕیارانەی بەڕێوەبەرایەتییەکە دەیدات.\nسیناتۆرێکی باڵای دیموکراتەکانیش وتی، ئەگەر ئێران بەرپرس بێت لە هێرشەکانی سەر هێزەکانیان لە سەرتاسەری ناوچەکەدا، ئەوا پێویستە لەسەریان بە شێوەیەکی گونجاو و بە ڕێگەیەک وەڵام بدەنەوە.\nلەلایەکی دیکەوە سەرۆکی ئەمریکا ڕاپۆرتێکی ڕۆژنامەی نیویۆرک تایمزی ڕەتکردەوە گوایە بەرپرسانی ئەمەریکا بیر لە پلانێکی سەربازی دەکەنەوە بۆ ناردنی نزیکەی ١٢٠ هەزار سەرباز بۆ ڕۆژهەڵاتی ناوەڕاست بە مەبەستی ڕووبەڕووبوونەوەی هەر هێرشێک لەلایەن ئێرانەوە.\nلای خۆیەوە، عادل عەبدولمەهدی سەرۆک وەزیرانی عێراق ڕایگەیاند، ئەمریکا و ئێران ناخوازن پێکدادان و جەنگ لە ناوچەکە ڕووبدات و لە هەردوولاوە ئاماژە هەیە پرسەکە بە ڕێگەچارەی ئاشتییانە چارەسەر بکرێت، وتیشی، ئەمە دۆخێکی مەترسیدارە و باجی شەڕ زۆر قورس دەبێت بۆ عێراق و ناوچەکە.\nهەر لەبارەی بەرزکردنەوەی ئاستی مەترسی و هەڕەشەکانی ئەمریکا بۆ سەر ئێران، کەمال خەڕازی سەرۆکی ئەنجومەنی ستراتیژی پەیوەندییە دەرەکییەکانی ئێران وتی، ئێران بۆ وەڵامدانەوە بە هەوڵە سەربازییەکانی ئەمریکا بە تەواوەتی ئامادەیە و، ئەمریکییەکانیش خۆیان ئەوە باش دەزانن، هەربۆیە دەڵێن، نایانەوێت لەگەڵ ئێران شەڕ بەرپاکەن.\nپێشتریش عەلی خامنەئی ڕابەری باڵای كۆماری ئیسلامیی ئێران وتبووی، جەنگ لەگەڵ ئەمریکادا ڕوونادات، بەرگرییش تاکە بژاردەی گەلی ئێرانە، ڕەتیشیکردەوە هیچ وتووێژێک لەگەڵ واشنتۆندا بکات.\nلای خۆشیەوە، مایک پۆمپیۆ وەزیری دەرەوەی ئەمریکا لە شارى سۆچی ڕوسیا رایگەیاند، وەک بنەما نایانەوێت لەگەڵ ئێران بجەنگن، بەڵکو دەیانەوێت ئیدارەی ئێران دەستبەرداری پشتگیریی توندڕەوەکان بێت لە تەواوی جیهاندا.


لنكۆڵن لە كەنداو: بژاردەكانی شەڕو ئاشتی\nپەیدابونی كەشتیی فڕۆكەهەڵگری ئەمریكی لنكۆڵن لە كەنداو، شەڕی ئەمریكای دژی رژێمی سەدام حسێن هێناوەتەوە یاد. بەڵام پەیدابوونی كتوپڕی لنكۆڵن لە كەنداو بەڵگەی هەڵگیرسانی شەڕ دژی ئێران نییە، چونكە لنكۆڵن بە تەنها هیچی پێ ناكرێ. كێشەكە لەوە دایە كە كاتێك باسی لێدانی ئێران دەكرێ، كتومت مۆدێلی عیراق و ئەفغانستان لە بیرەوەریدا قوت دەبێتەوە. هەندێ ئاماژە سەبارەت بە پلانی ناردنی 120 هەزار سەربازی ئەمریكی بۆ كەنداو هەیە، بەڵام ئەمریكییەكان خێرا نكوڵییان لە بوونی پلانێكی لەم جۆرە كرد. تەنانەت ئەگەر ئەمە راستیش بێ، شەڕی زەمینی لە دژی ئێران بە 120 هەزار سەرباز هەڵناسوڕێت.\nهەست دەكرێ ئەمریكییەكان دودڵن لە بڕیارداندا. ئەوەی ئەم دوودڵییەش دەسەلمێنێ ئەوەیە كە سەرۆكی ئەمریكا لە جیاتی ئەوەی بە توندی قسە دژی ئێران بكا، نەرمیی نواندو داوای دیالۆگی كرد. ئێرانییەكانیش بۆ سەلماندنی بوێریی خۆیان، خێرا دیالۆگیان رەتكردەوە. پێناچێ هیچ پلانێكی ئەمریكی لەم بارەیەوە هەبێ. كەواتە لنكۆڵن چی دەكا لە كەنداو؟ گومان لەوەدا نییە كە پەیدابوونی لنكۆڵن لە كەنداو، دۆخەكەی ئاڵۆزكردووەو ترسی هەڵگیرسانی شەڕی هێناوەتە ئاراوە. بەڵام تائێستا ئامانجی سیاسیی شەڕەكە نەزانراوە. ئەگەر ئامانج روخاندنی رژێمی ئێران بێ، لۆجیكی شەڕ ئەوە دەسەپێنێ كە دەبێ شەڕەكە سەرتاپاگیر بێ و هێزی زەمینی رۆڵی یەكلاكەرەوەی تێدا بگێڕێ. لە نمونەی عیراق و ئەفغانستاندا، شەڕی ئەمریكا پشت ئەستور بوو بە بوونی ئۆپۆزیسیۆنێكی بەهێز لە عیراق و ئەفغانستاندا. لە نموونەی ئێراندا، ئەم مەرجە نابینرێ. ئەمەش بەم مانایە دێت كە دەبێ سەربازانی ئەمریكا پشت بە خۆیان ببەستن.\nبەڵام بوونی ئۆپۆزیسیۆنی بەهێز تەنها هاندەر نییە بۆ دانانی پلانی هێرشی ئاسمانی و زەمینی و گرتنی پایتەخت، بەڵكو مەرجێكی بنەڕەتیشە بۆ قۆناغی پاش روخاندنی رژێم. لە نموونەی ئەفغانستان و عیراقدا، پلاندانەرانی ئەمریكا تا ئەلتەرناتیڤێكی شیاویان بۆ ئەفغانستان و عیراق دەستەبەر نەكرد، دەستیان بە جێبەجێكردنی پلانی جەنگ نەكرد. بە نەبوونی ئەلتەرناتیڤێكی ئامادەو بەهێز لە ئێران، هەڵگیرسانی شەڕی سەرتاسەری بۆ روخاندنی رژێم دەبێتە كۆششێكی بێهودە. رەنگە ئەمریكییەكان بیر لە شەڕێكی سنوردار بكەنەوە كە تێیدا هێزی ئاسمانی و مووشەكی بەكار بهێندرێن، بەڵام ئەمە هیچ لە مەسەلەكە ناگۆڕێ و دەمانگێڕێتەوە بۆ گورزەكانی ئۆپەراسیۆنی ساڵی 1998ی رێویی بیابان كە تێیدا بەغدا درایە بەر مووشەك و زیان لە ژێرخانی بنچینەیی درا، بەڵام رژێم هەر نەڕوخا. لە ئۆپەراسیۆنی رێویی بیاباندا ئەمریكاو بریتانیا پێكەوە لە ماوەی چوار رۆژدا 400 مووشەكیان دژی هێزو دامودەزگای عیراق بەكارهێنا، لە كاتێكدا پێشتر لە ئۆپەراسیۆنی ساڵی 1991ی گەردەولولی بیاباندا لە ماوەی پێنج هەفتەدا نزیكەی 200 موشەكیان دژی عیراق بەكار هێنابوو.\nئەگەر سیناریۆی یەكەم كە هەڵگیرسانی جەنگێكی سەرتاسەرییە بۆ روخاندنی رژێمی ئێران بە سیناریۆیەكی دژوار بژمێردرێ، پێناچێ دروستكەرانی بڕیار لە واشنتۆن بڕیاری لێ بدەن.\nچانسی سیناریۆی دووەم كە هەڵگیرسانی شەڕێكی سنووردارە، هێشتا چانسێكی مسۆگەر نییە، بەڵام سیناریۆی سێیەم كە روودانی پێكدادانی سنووردارە، رەنگە چانسی زۆرتری هەبێ، كە لە هەمان كاتدا هەردوولا هەوڵدەدەن خۆیانی لێ لادەن، چونكە زیان بە هەردوكیان دەگەیەنێ و تەواوی دۆخی خۆرهەڵاتی ناوەڕاست دەشێوێنێ و هیچ لایەكیش سەركەوتنی تێدا بە دەست ناهێنێ.\nوەك دەردەكەوێ، ستراتیجی ئەمریكا لەوەتەی ترەمپ هاتۆتە سەركار، وەك ستراتیجێكی ناڕۆشن خوێ دەنوێنێ. بە بەراورد لەگەڵ دوو ساڵی رابردوو، ستراتیجی روسیا لە ناوچەكە لەوەی ئەمریكا سەركەتووتر بووە، بە رادەیەك كە روسیا ركابەرایەتیی ئەمریكا دەكات لە توركیا كە ئەندامی ناتۆیە و بایەخی تایبەتی خۆی بۆ جیهانی خۆرئاوا هەیە. هەموو نەیارانی ئەمریكا لە ناوچەكە، لێڵیی ستراتیجی ئەمریكایان بۆ بەدەستهێنانی دەسكەوتی زۆرتر قۆستۆتەوە.\nئەگەر لە كەنداو جەنگ بقەومێ، هیچ لایەك ناتوانێ سەركەوتنی یەكلاكەرەوەی تێدا بەدەست بێنێ و ویستی خۆی بەسەر لایەنەكەی تردا بسەپێنێ و لە كۆتاییدا شەڕەكە وەك شەڕێكی بێهودە دەردەكەوێ.\nئەگەر جەنگ ئامانجێكی سیاسیی روونی نەبێ، هیچ مانایەكی نابێ. تا ئەو كاتەش كە جەنگ ئامانجە سیاسییەكەی یەكلایی دەبێتەوە. ئاشتی، تەنانەت ئەگەر سەقامگیریش نەبێ، دەبێ بژاردە خوازراوەكە بێ. لە نێوان ئاشتیی ناسەقامگیرو لێواری جەنگدا، دەشێ چانسی گەیشتن بە ئاشتییەكی سەقامگیر زیاتر بێ.


بەرپرسێکی یەکێتی: حەشد هێندەی داعش جێگەی مەترسییە\nYou are at:Home»تەوەر»هەواڵ»تایبه‌ت»بەرپرسێکی یەکێتی: حەشد هێندەی داعش جێگەی مەترسییە\nبەرپرسێکی یەکێتی لەخورماتوو رایدەگیەنێت، حەشدی تورکمانی هێندەی داعش بوونەتە مایەیی هەڕەشە بۆسەر خەڵکی دووزخورماتوو.\nلەدوای ڕووداوەکانی ١٦ـی ئۆکتۆبەری ساڵی ٢٠١٧ـەوە، دۆخی ئەمنی ناوچە کوردستانییەکانی دەرەوەی ئیدارەی هەرێمی کوردستان، بەشێوەیەک ناجێگیرە، کە تا ئێستاش بەشێکی زۆری خەڵکی قەزای خورماتوو و دەوروبەری نەگەڕاونەتەوە سەر ماڵ و حاڵی خۆیان.\nلە لێدوانێکی تایبەت بە نوجەنێت، مەلاکەریم شکور، بەرپرسی مەڵبەندی ١٦ـی حەمرینی یەکێتی لە دووزخورماتوو، ڕیگەیاند “بەبێ گەڕانەوەی هێزی پێشمەرگە بۆ ناوچە کوردستانییەکانی دەرەوەی ئیدارەی هەرێم و سنوری قەزای دووزخورماتوو، حکومەتی عێراقی ناتوانێت ئەو ناوچانە بپارێزێت، چونکە ئەو ناوچانە کێشە لەسەرن و ئەو هێزە کەمەی، کە لە دووزخورماتووە ناتوانێت سنورەکە بپارێزێت”.\nبەرپرسی مەڵبەندی ١٦ـی حەمرینی یەکێتی لەخورماتوو، گەڕانەوەی هێزی پێشمەرگە بۆ سنوورەکە و دەرکردنی حەشدی تورکمانی بەپێویست دەزانێت. دەشڵێت “حەشدی تورکمانی هێندەی داعش بوونەتە مایەیی هەڕەشە بۆسەر خەڵکی دووزخورماتوو”.\nمەلاکەریم شکور جەختیشیکردەوە لەوەی، دەرکردنی هێزەکانی حەشد و پاراستنی سنوری قەزای دووزخورماتوو، لەلایەن هێزی پێشمەرگە و هێزە عێراقییەکان دەبێتە مایەیی ئیستقراریەت بۆ سنورەکەیان.


وتووێژی تایبەتی ماڵپەری ژینگەوان لەگەڵ فواد حەسەنی ساوان ئەندامی دەستەی بەرێوبەری ئەنجۆمەنی پاژین | JINGEWAN ژینگەوان\nHome وتووێژ وتووێژی تایبەتی ماڵپەری ژینگەوان لەگەڵ فواد حەسەنی ساوان ئەندامی دەستەی بەرێوبەری ئەنجۆمەنی...\nسپاس و پێزانین بۆ کاک فواد حەسەنی ساوان دەستەی بەرێوەبەر و وتەبێژی فەرمی رێکخراوەی پارێزەرانی ژینگە “پاژین” کە داواکاری “ژینگەوان تان” قەبووڵ کرد بۆ وتووێژ سەبارەت بە کاروچالاکیەکانی “پاژین” لە شاری بانە. تکایە پێمان بڵێن دەستەی دامەزرێنەری پاژین کێن و چەند ساڵە دامەزراوە و لە چەند کەس پێک هاتوە؟\nفواد حەسەنی ساون\nفواد حەسەنی ساوان : سەرەتا منیش بە نۆبەی خۆم ڕێز و سڵاوم هەیە بۆ ئێوە و خوێنەرانی بەڕێز و سپاس بۆ ئەوی کە دەرفەتێکتان ڕەخساند تا لەم وتووێژەدا لەگەڵتان بەشدار بین. هیوادارم کە کەڵکی پێویستی ببێت بۆ بەردەنگەکانتان. پاژین درێژە دەری ئەنجومەنی سەوز بوو، ئەنجومەنی سەوز لە ساڵی ۱۳۸۷ی هەتاوی دامەزرا، چەند ساڵ کەم تا کورت لە بواری ژینگەپارێزیدا کاری کرد. بەڕێوەبەرەکانی ئەو کاتی؛ ۱.تاهیر تاهایی ۲.عارف بەختیاری ۳.ئەبوبەکر نێعمەت پور ٤.ئاغای عەبباسی .\nداویی بە چەند هۆیێکەوە ئەنجومەنی سەوز لە چالاکی کەوت. ساڵی ۱۳۸۸ دەستەیێک وەک دامەزرێنەر کەوتنەکار و دوای سێ ساڵ ئەنجومەن بە سەبت گێشت و ساڵێک دوای ئەوە واتە ساڵی ۱۳۹۲ بە ناوی ڕێکخراوەی پاژین موجەویزی بۆ وەرگیرا و دەستەی دامەزرێنەری بریتی بوەن لە: ۱.ئەبوبەکر نێعمەت پوور ۲.فەرهاد نێعمەت پوور ۳.سەحەر نێعمەت پوور ٤.ئەندازیار عەتاری ٥.فەتاح ئەمین زادە ٦.عارف بەختیاری ۷.عابید خورشیدی ۸.فواد جەهانی.\nبەڵام دواتر بڕیاردرا کۆبوونەوەی گشتی بۆ هەڵبژاردنی دەستەی نوێ بەڕێوە بچێت، لە مانگی گوڵانی ۱۳۹۳ دەستەی بەڕێوەبەرایەتی نوێ هەڵبژێردران کە بریتی بوون لە: ۱.حامید ئەسراری ۲.فەرهاد نێعمەت پوور ۳.سۆران محەممەدنژاد ٤.ناسر جەعفەری ٥.ئەندازیار عەتاری ٦.سالار خەندانی ۷.سامان مێهران ۸.تاهیر شەهیدی و مەجید ڕەحیمی جەمالیش وەک بازڕەس(چاودێر) هەڵبژێردران. لە مانگی گوڵانی ۱۳۹٥ دیسان هەڵبژاردن بۆ دەستەی بەڕێوەبەرایەتی نوێ بەڕێوەچوو کە لەو هەڵبژاردنەدا هەر یەک لە: ۱.فواد حەسەنی ساوان ۲.سروە محەممەدی ۳.حامید ئەسراری ٤.ڕەحمان سلێمانی ٥.ڕەحیم ساڵحی وەک دەستەی بەڕێوەبەرایەتی نوێ هەڵبژێردران و جەلال حسەین پور بوو بە بازڕەس(چاودێر). بە ناوی پاژینەوە لە رێبەندانی ساڵی۱۳۹۲ بە فەرمی موجەویزی بۆ دەرکراوە لە ڕێبەندانی ۱۳۹۲کە ۱٥ تا ۲٠ کەس ئەندامی بوو و تا ٦٠ کەس ڕۆیی و ئێستا نزیک بە سێسەد کەس ئەندامی هەیە.\nژینگەوان؛ پاژین لقێکی هەیە بە ناوی ساوان، لقی ساوان چ ئەرکێکی هەیە و کارەکانی لە چ ئاستێکدایە؟\nفواد حەسەنی ساوان : پاژین هەوڵی داوە باسی ژینگە و ژینگەپارێزی بباتە ناو گوندەکانەوە بۆ ئەوەی فەرهەنگی ژینگەپارێزی هەموو شوێنێک بە تایبەت گوندەکان بگرێتەوە، هەر بەو مەبەستەش دەستی داوەتە کردنەوەی لق لە گوندەکانی بانە و تا ئێستا لە چەند گوندی بانە لقی کردووەتەوە و لقی ساوانی پاژینیش یەکێک لەو لقانەیە کە پاژین کردوویەتیەوە و هەر لقێکیش کار و چالاکییە ژینگەییەکانی ئەو ناوچەی خۆی بەڕێوە ئەبات لە ژێر چاودێری پاژیندا.\nژینگەوان؛ باس لە هۆکارەکانی دامەزراندنی پاژین بکەن وە بەرچاوترین چالاکییەکانتان چی بووە؟\nفواد حەسەنی ساوان: درێژەدان بە کار و چالاکی ژینگەپارێزی ئەنجومەنی سەوز و بە گشتی مەبەستی پاژین کار کردن بۆ پاراستنی ژینگەیە. هەروەها ئەکرێ لە پاڵ ژینگەپارێزی کاری دیکە وەکوو مرۆڤ دۆستی و نیشتمان پەروەریش ڕەچاو بکرێت. ئێمە وەک پاژین کار و چالاکی زۆرمان بووە، بەڵام وەک بەرچاوترینیان ئەتوانین ئاماژە بکەین بە بەڕێوەبردنی کارگەی فێرکاری سیپا(SEPA) _چونە ناو قوتابخانەکان بۆ وتنەوەی وانەی ژینگەپارێزی بە قوتابیان_بەڕێوەبردنی نا بۆ تەقەمەنی لە نەورۆزی ۹٥_دروست کردنی کارگای بازیافتی زبڵ و پاشماوە لە لایەن شارەوانی بانە لە ژێر گوشار و داواکاری پاژین_بەڕێوەبردنی چالاکی ژینگەپارێزی و لە بانە و دەوروبەر_بەشداری بەرچاو لە کوژاندنەوەی ئاگری دارستانەکانی ناوچە_بەشداری کردن لە کۆبوونەوەکانی پارێزگار(ئوستانداری) سنە سەبارەت بە قەیرانی بەنداوەکان و وروژاندنی ئەم باسە هەستیارە لە ناو کۆمەڵگا_بەڕێوەبردنی هەڵمەتی نەمام چاندن و دژایەتی کردن لەگەڵ کاول کارییە ژینگەییەکان لە ناوچەکەدا و دروست کردنی پارکی ژینگە و دامەزرانی پەیکەری سمۆرە لەو پارکە لە لایان شارەوانی بانە بە پێشنیاری پاژین و چەندین کار و چالاکی فەرهەنگی و کۆمەڵایەتی دیکە.\nژینگەوان؛ ئەو کارگەی بازیافتی پاشماوەی زبڵ ئایا لە بانە هێستاش هەر بەردەوامە و لە چ ئاستێکدایە و شارەوانی چ ڕۆڵێکی هەبووە لە بەردەوام بوونی؟\nفواد حەسەنی ساوان: کارگەی بازیافتی پاشماوە هەر بەردەوامە لە کارەکانی و لەو ئاستەدا کار ئەکات کە پاشماوەکان لێک جیا ئەکاتەوە، نایلۆن و پلاستیکی بە جیا، شیشە بەجیا، کارتۆن بەجیا، پاشماوەی تەڕیش بە جیا، پاشان لەوێوە ئەڕوات بۆ کارخانە بۆ سەر لەنوێ دروست کردنەوە، هەر وەها شایانی باسە کە لە زۆربەی گەڕەکەکانی بانە هەر لە ماڵەکانەوە پڕۆسەی جیاکردنەوەی زبڵ و پاشماوە بەڕێوە ئەچێت، بە چەشنێک کە دڵقی\nپاشماوە ئەبەنە بەر درگای ماڵان و لە دڵقی شیندا پاشماوەی وشک و لە دڵقی ڕەشدا پاشماوەی تەڕ لێک جیا ئەکەنەوە و حەفتەی جارێک کۆی ئەکەنەوە و ئەچێت بۆ کارگەی بازیافت. کارگەی بازیافتیش لەسەر داخوازی ژینگە پارێزان و پاژین، هەر وەها بە بودجەی شارەوانی بانە ساز کراوە و هەموو کار و ئەرکەکانیشی هەر شارەوانی بەڕێوەی ئەبات ئێمەش جاروبار ئەچین بۆ سەردان و چاودێری ئەکەین.\nژینگەوان؛ بەشداری کردنتان لە کۆبوونەوەی پارێزگای سنە بۆ قەیرانی بەنداوەکان لە چ ئاستێکدا بوو و چ دەستکەوتێی لێ کەوتەوە؟\nفواد حەسەنی ساوان : بەشداری کردنی پاژین لە کۆبوونەوەکانی پارێزگاری سنە لە ئاستی پسپۆڕان و کارناسانی پاژین بووە لە بوواری ئاودا، کە هەر جارەو پسپۆڕانی پاژین وەک دوکتور سەعدوڵلا سەنگینی و ئەندازیار ئازاد کەماڵی و مودیر عامیلی پاژین کاک حامید ئەسراری بەشداری ئەم کۆبوونەوانە بوون و توانیویانە تا ڕادەیێکی باش لایەنە پێوەندیدارەکانی پارێزگا لە مەترسیەکانی قەیرانی ئاو و لێداانی لە ڕادەبەدەری بەنداو لە کوردستان و لە بانەش ئاگادار بکەنەوە کە بووەتە هۆی ئەوەی ئەوانیش هەڵوێستە بکەن لەسەر پڕۆژەی دوو بەنداو لە بانە.\nژینگەوان؛ سنوری کار و چالاکیەکانی پاژین کوێ ئەگرێتەوە؟\nفواد حەسەنی ساوان : سنوری کار و چالاکیەکانی پاژین بە پێی ئەو موجەویزەی پێی دراوە لە چوارچێوەی ناوچەی بانەیە و بەڵام ئەتوانێ یارمەتی دەری ڕێکخراوە ژینگەپارێزیەکانی شارەکانی دیکە بێت بۆ هاوفکری و هەندێ جاریش کاری هاوبەش.\nژینگەوان؛ ئایا پاژین ساپۆڕتی ماڵی دەکرێت؟ ئەگەر نا، ئایا پێویستی بە یارمەتی هەیە و چۆن تا ئێستا بێ یارمەتی کارتان کردووە؟\nفواد حەسەنی ساوان : ئێمە لە لایەن دەوڵەتەوە هیچ بودجەیێکمان نییە و ساپۆرتی ماڵی ناکرێین. ئەوەی کە هەمانە لە حەقە ئەندامیەتی ئەندامانی خۆمانە و هەندێ خەڵکی ئاسایی بانەش ساڵانە یارمەتیمان ئەدەن بۆ ئەوەی کە بتوانین هەندێ خەرجی کار و باری خۆمان دەر بێنینەوە. و ئەندامانیشمان خۆبەخشانە کار ئەکەن لەم بوارەدا.\nژینگەوان؛ بەرنامە و پڕۆگرامەکانی پاژین لە چی پێک هاتووە؟\nفواد حەسەنی ساوان : بەرنامە و پڕۆگرامی پاژین پێکهاتووە لە وشیاری و زانیاری دان بە کۆمەڵگا لە بوواری ژینگەپارێزی و هەروەها فەرهەنگسازی بۆ خەڵک کە ژینگەکەیان خاوێن ڕاگرن تا کۆمەڵگایێک و نیشتمانێکی ڕازاوە و دور لە خەسارە ژینگەییەکانمان هەبێت. هەر وەها زەخت خستنە سەر لایەنە پێوەندیدارەکانی دەسەڵات بۆ دەستەبەر کردنی داخوازییەکانمان لە چوارچێوەی ژینگە و ژینگەپارێزیدا و دروست کردنی پردی پێوەندی نێوان خەڵک و لایەنە پێوەندیدارەکان بۆ بەرەو پێش بردنی کاری ژینگەیی. هەر لەم چوارچێوەشا بە شێوەیێکی بەرین چونە ناو قوتابخانەکان و خەڵکی کۆمەڵگاکەمانەوە بۆ وتنەوەی وانەی ژینگەپارێزی و زۆر هەڵمەتیشمان بەڕێوە بردووە تا ببێتە فەرهەنگێک بۆ خەڵکی کۆمەڵگاکەمان لەو بووارەدا. هەروەها لە گەڵ لایەنی پێوەندیدار کارگەی فێرکاریمان بەڕێوە بردووە بۆ کارمەندی ئیدارەکان تا زانیاریان بدەینێ زۆر جاریش گوشارمان خستونە سەر تا ئەرکی خۆیان بە باشی لەو بووارەدا بەجێ بگەیێنن.\nژینگەوان؛ تا چ ڕادەیێک خەڵک یارمەتیتان ئەدەن؟\nفواد حەسەنی ساوان : خەڵک زۆر جار جگە لە یارمەتی ماڵی یارمەتی مەعنەویشمان ئەدەن کە ئەوە ئەبێتە هۆی دڵگەرمی زیاتری ئێمە لەو ڕێیەدا.\nژینگەوان؛ چۆن ڕۆشنگەری دەدەن بە خەڵک و لە چ ڕێگایێکەوە؟\nفواد حەسەنی ساوان : هەر وەک عەرزم کردن بە چونە ناو خەڵک و قوتابخانەکان و لە ڕێی کار و چالاکیەکانمان لەگەڵ خەڵک پێوەندی دروست ئەکەین و لە هەمان کاتیشدا ڕاگەیاندنمان هەیە وەکوو سایت و کاناڵی تێلێگرامی و فەیسبووک و پێگەی فەرمی پاژین لە تێلگرام و هەر وەها لە ڕێی بڵاوکردنەوەی بڕوشور و کتێب و فیلمی سەبارەت بە کار و چالاکیەکانمان و بابەت گەلی ژینگەپارێزی.\nژینگەوان؛ ئاستی بەشداری ژنان چۆنە لە پاژین دا؟\nفواد حەسەنی ساوان : لە ناو پاژین دا ئاستی بەشداری ژنان لە ڕاپەڕاندنی کار و چالاکی و ئەرکە ژینگەپارێزییەکان زۆر بەرچاوە و شان بە شانی پیاوان هەوڵ ئەدەن بۆ بەرەو پێش بردنی کارەکان لە ناو پاژین دا. زۆر جار هەندێ کار هەیە کە بە پیاوان جێبەجێ نابێت ژنان بەو پەڕی تواناوە بەڕێوەی ئەبەن. هەر لە ناو دەستەی بەڕێوەبەرایەتی پاژین خانمی سروە محەممەدی بوونی هەیە کە لە هەمان کاتدا بەرپرسی بەشی ماڵی پاژینیشە و لە کارەکەیدا زۆریش بە توانایە. هەروەها دەفتەردارەکانی پاژین خاتوو عەزیمە سەلیمی و سروە محەمەدین کە کارو باری دەفتەری پاژین بەڕێوە ئەبەن. لە کۆمیتەی وەرزش و گروپی کەژوانی پاژینیش ژنان ڕۆڵ و بەشداری بەرچاویان هەیە لە چالاکیەکاندا.\nژینگەوان؛ دروشمی تایبەتی گروپەکەتان لە چ دەستە واژەیێک پێک هاتووە؟\nفواد حەسەنی ساوان : پاژین دروشمێکی هەیە کە هەمیشە لە هەموو کۆڕ و کۆبوونەوەکاندا بە کاری ئەهێنێ، ئەویش ئەوەیە کە؛ مرۆڤ تا ژینگەپارێز نەبێت ناتوانێ وڵات پارێز بێت، بەو واتایە هەر کات توانیمان سروشت و ژینگەی وڵاتەکەمان بپارێزین ئەتوانین بڵێین کە وڵات پارێزێکی ڕاستەقینەین، چونکا ژینگە و وڵات بە یەکەوە گرێ دراون. لە هەمان کاتدا دروشمی پاراستنی ژینگە، پاراستنی ژیانە شمان بەرز کردووەتەوە.\nژینگەوان؛ هاوکاری و پێوەندیتان لەگەڵ گروپ و ڕێکخراوە ژینگەپارێزییەکانی شارەکانی دیکە هەیە؟چۆن هاوکاری دەکەن؟\nفواد حەسەنی ساوان : بەڵێ پێوەندی و هاوکاری پتەومان هەیە لەگەڵ زۆربەی ڕێکخراوە ژینگەپارێزییەکانی شارەکانی دیکە. چۆنیەتی هاوکارییەکانیشمان پێک هاتووە لە کاری هاوبەش سەبارەت بە ژینگە و ژینگەپارێزی، پشتگیری یەکتر بۆ باس و پرسە ژینگەییەکان، ئاڵوگۆڕی بیروڕا سەبارەت بە چۆنیەتی کار و چالاکییەکان، هەروەها بەشداری کردن لە بۆنە و مەڕاسم و کۆڕ و کۆبوونەوەکانی یەکتریدا و پێکهێنانی شەبەکەیێکی ژینگەیی پارێزگا بە هاوبەشی لە نێوان ۱٠ ڕێکخراوەی پارێزگای کوردستان، کە ئێستا پاژین مودیر عامیلی شەبەکەی ئوستانییە.\nژینگەوان؛ کێشە و گرفتەکانتان چییە کە بەربەستە بۆ پێش بردنی ڕێکخراوەی پاژین؟\nفواد حەسەنی ساوان : هەر وەک ئەزانن ڕێکخراوەی خەڵکی بە هۆی کەم کاری دەوڵەت لەو بوارەدا دروست ئەبن بۆ پڕ کردنەوەی ئەو بۆشاییەی کە دەسەڵات کاری بۆ نەکردووە، لەم ڕێیەشدا کێشە و گرفت زۆرە کە بەرۆکی ئەو ڕێکخراوە ئەگرێت. کێشە و گرفتی پاژینیش لەم بوارەدا ئەوەیە کە دەستمان ئاوەڵا نەبووە بۆ هەندێ شت کە بتوانین پێش بە کەسانێکی هەل پەرەست و بەرژەوەندی خواز بگرین کە خەریکی کاولکاری ژینگەیی بوون. زۆر جار لایەنە پێوەندیدارەکان هاوکارمان نەبوون لە زۆر بابەت گەلی ژینگەییەوە.\nتەرخان نەکردنی بودجە و ئیمکانات بۆ ڕێکخراوەکەمان. پشت گوێ خستنی هەندێ داواکاریمان لە لایەن دەسەڵاتەوە. دابین نەکردنی شوێن یا بینایێک بۆ ڕێکخراوەکەمان کە تا ئێستاشی لەگەڵ بێت ئێمە لە شوێنی کرێداین و کرێ کەش هەر خۆمان ئەیدەین. هەندێ گرفتی دیکەش هەیە کە لە لایەن خەڵکەوە بەرۆکمان ئەگرێت، ئەویش بریتییە لە بە کەم زانین و کەم نرخاندنی کارەکانمان لە لایەن بە عزە کەسانێکەوە. ڕوخاندن و هێرش کردنە سەر ڕێکخراوەکەمان، هەندێ جاریش دژایەتی کردنمان بێ ئەوەی کە ئاگاداری هەندێ مەساییل بن کە گرفتی لێ ئەکەوێتەوە. زۆر جاریش بووە بەعزە لایەنێک خەڵکیان لێ هان داوین کە بە دژمان بێستنەوە و ئەویش خۆی گرفتێکی گەورەیە لە بەر دەم ڕێکخراوەکەمان بۆ بەرەو پێش چونی کارەکانمان لە چوارچێوەی پاراستنی ژینگە.\nژینگەوان؛ پاژین چ بەرنامەیەکی بۆ داهاتوو هەیە؟\nفواد حەسەنی ساوان : بەرنامەمان ئەوەیە کە لە داهاتوودا چوارچێوەی کار و چالاکیەکانمان بەرین تر بکەین و بچینە ناو هەموو گوندەکان بۆ پێدانی زانیاری و ئاگایی بەخشین و فەرهەنگ سازی. زیاتر کار کردن لە بواری عیلمی و زانستی بە پێوەندی گرتن لەگەڵ شارەزایان و پسپۆڕانی ئەم بووارە. ڕاکێشانی زیاتری خەڵک و کەسایەتیەکان بۆ ناو پاژین. پەروەردە کردنی زیاتری منداڵان لەم بوارەدا. پەرەپێدانی زیاتری پێوەندی لەگەڵ ڕێکخراوەکانی شارەکانی دیکە. کار کردن بۆ دەر کردنی مانگ نامە یا مەجەلەیێک بە ناوی پاژین.\nژینگەوان؛ چ قسە یان پەیامێکتان هەیە لە کۆتاییدا ئاراستەی خوێنەرانی بکەن؟\nفواد حەسەنی ساوان : پەیامی ئێمە ئەوەیە بۆ خەڵک و جەماوەری کۆمەڵگاکەمان کە هاوکار و پشتیوانمان بن لەم ڕێیەدا، چونکا ئەگەر خەڵکمان لەگەڵ بێ و پشتگیریمان بکەن دەستکەوتی زۆر باشمان ئەبێت لە بواری پاراستنی ژینگەدا. ئێمە هەڵقوڵاوی ناو خەڵکین و هەر لەوانین و خۆبەخشانە خەریکی خزمەت کردن بە سروشت و ژینگەی نیشتمانەکەمانین و لەو ڕێیەدا چاومان لە هیچ قازانجێکی تاکە کەسی نییە و بەس ئەرکی سەرشانمان بەجێ ئەگەیێنین.\nهەروەها داوا لە خەڵکی دەست ڕۆشتو یا دەوڵمەند ئەکەم کە لە بواری ماددی یارمەتیدەری ڕێکخراوە مەدەنیەکان بن تا بتوانن ئەرکەکانیان باشتر بەڕێوە بەرن بۆ دروستکردنی کۆمەڵگایێکی پێشکەوتو. هەروەها داواکارم لە خەڵک کە لە هەمبەر هەندێ کاولکاری ژینگەیی کە خەسار ئەگەیێنێت بە ژینگە و مەترسی دروست ئەکات بۆ سەر گیان و ژیانی مرۆڤەکان بێ هەڵوێست نەبن و بە شێوەیێکی زۆر مەدەنیانە و دور لە توندوتیژی بە هاوکاری ڕێکخراوە ژینگەپارێزییەکان هەڵوێستی شیاو بگرن تا بەر بەو خەسارانە بگیرێت کە بڕیارە ڕوو بدات. هەروەها هیوادارم کە هەمووان دەست لە ناو دەستی یەک بەرەو پێش بڕۆین بۆ دروست کردن و دەستبەر کردنی کۆمەڵگایێک و نیشتمانێکی جوان و ڕازاوە و دور لە کێشە و گرفت و خەساری ژینگەیی. دەستی ئێوەش خۆش بێ کە ئەم دەرفەتەتان بۆ ڕەخساندین کە بتوانین لە خزمەت ئێوە و خوێنەرانتانا بین، بژین و بەردەوام بن.\nPrevious articleڕۆژ لە داوی ڕۆژ مەترسی لە ناو چوونی گۆلی زرێبار زیاتر دەبێت\nNext articleبەرێوە چوونی هەڵمەتێکی بەروو چاندن لە شارەکانی خۆرهەڵاتی کوردستان\nوتووێژی ژینگەوان لەگەڵ حسێن کامکار ئەندامی دەستەی بەرێوبەری گرووپی ژینگەپارێزی زایەڵە


لە خەندان لایفەوە پێشبینی بورجەکان بۆ ئەمڕۆ 5ی ئایار.\nئەمڕۆ بەشێوەیەکی باش کارەکانت دەڕوات بەڕێوە لەگەڵ گروپەکانتدا، ئەمەش واتای ئەوەیە دەتوانیت قورسترین بیر و بۆچون ڕێکبخەیت، لە ژیانی تایبەتی و کارەکەتدا بەتایبەت پاڵپشتی دەکرێیت، خۆشەویستیت نیشان بدە بۆ چواردەورەکەت بۆ بەهێزکردنی پەیوەندیەکانت.\nچەند چانسێکی نوێ دێتە بەردەمت، دەتوانیت ڕێڕەوێکی باش لە کارەکەت بنیاد بنێیتەوە، ئەگەر بۆچونی چواردەورەکەت بەجدی وەرگرت دەتوانیت بە ئەنجامێکی داهێنانە و جیاواز بگەیت، کەسانی نوێ دەناسیت کە گۆڕانکاری لە ژیانتدا دروست دەکەن و پەیوەندیەکانت پەرە پێدەدەیت.\nئەمڕۆ پرسیارت زۆر لێدەکرێت و داوای یارمەتیت لێ دەکرێت، بەڵام مەهێڵە بەهۆی ئەم متمانەیەوە دوچاری لەخۆبایی بون ببیت، تواناکانت لە یارمەتیدانی خەڵکی بەکاربهێنە تا دڵیان بەدەست بهێنیت.\nئەمڕۆلەڕوی دەرونی جەستەییەوە زۆر چالاکیت، تواناکانت بەکاربهێنە بۆ بڕیاردان لە پرۆژەو پلانەکانت، بیرکردنەوە لە رابردوت هیچ سودێکی نابێت بۆت، چونکە ئێستا بە تەواوەتی توانای ئەوەت هەیە بە وردی و دادپەروەرانە مامەڵە بکەیت.\nزۆر بە قورسی دەتوانیت واز لەو بیرکردنەوانە بهێنیت کە هۆگری بویت، لە کاتێکدا تۆ هێشتا باجی کارە نەرێنیەکانی ڕابردوت دەدەیت هەوڵبدە بە بیر و بۆچونێکی کراوەوە خۆت لە کێشەکان دەرباز بکەیت، لەوانەیە ئەم هەمو پەستانە گاریگەری لەسەر جەستەت دروستبکات.\nڕۆژێکی پڕ لە چالاکی و خۆسەویستی دەبێت بۆت، ئەگەر بەدەست خۆت بێت ئارەزوتە بچیت بۆ پێشبڕکێیەکی سەرکێشانە، یاخود گەشتێک بکەیت بە جیهاندا، ئەمەش وا دەکات لە کۆمەڵێک شتی نوێ تێبگەیت، شەرم مەکە لە نزیکبونەوە و ناسینی کەسانی نوێ.\nقەدەر یاری خۆیت پێ دەکا،ت بەڵام لات گرنگ نەبێت، چونکە دەبێت چاوەڕێی هەمو شتێک بکەین لۆمەی بەختی خۆت مەکە، چونکە ژیان چەندین سوپرازی بۆ ئامادە کردوین.\nئەمڕۆ بە کۆمەڵێک شت دەشڵەژێت کە بە پێچەوانەی ویستی تۆ ڕو دەدەن ، کاتێک کارەکان دژی تۆ دەبن بۆ ماوەیەکی درێژ دەبێت ئەو وزەیەی هەتە لە ئێستادا ژیرانە مامەڵەی لەگەڵ بکەیت.\nئەوڕێگایەی گرتوەتە بەر زیاتر قورس دەبێت وەک لەوەی پێشبینیت دەکرد، وەك سزایەک تەماشای بکە و خۆت تاقی بکەرەوە هەنگاو بۆ پێشەوە بنێ.\nلەڕوی پیشەییەوە زۆر سەرکەوتو دەبیت، بەڵام بەردەوام پێویستت بە کات دەبێت تاوەکو بیر لە پرۆژەکانت بکەیتەوە، کەمێک بڕۆ دەرەوەو شوێنی نوێ تاقیبکەرەوە داوا لە هاوڕێکانت بکە پێکەوە کات بەسەر بەرن، لەڕوی دەرونیەوە هەست بە ئارامی دەکەیت، تەندروستیت جێگیرە.\nبە کۆمەڵێک کێشەدا دەڕۆیت کە ناتوانیت زاڵ بیت بەسەریاندا، تەنها دیدی خۆت بگۆڕە بۆ شتەکان بۆ ئەوەی کارەکان باشتر ببن مەترسە لەوەی ئامۆژگاری بکرێی پێویستە بەشێوەیەکی ئارام لەگەڵ کێشەکان مامەڵە بکەیت، کەمێک دوربکەوەرەوە لە بەرپرسیاریتیەکانت و کات بە خۆت بدە یاخود کتێب بخوێنەرەوە.\nلەروی جەستەیی و دەرونیەوە هەست بە ئارامی دەکەیت ئەمڕۆ دەتوانیت بەشێوەیەکی باش کارەکانت بەڕێوە ببەیت هەنگاوێکی گەورە بنێیت بۆ گەیشتن بە ئامانجەکانت.


پێویسته سیاسییه‌كان‌و ڕاگه‌یاندنه‌كانی كورد ئه‌م حه‌قیقه‌ته له‌باره‌ی ئه‌مریكاو هێرشی ئه‌ردۆگانه‌وه بزانن!\nله زۆرینه‌ی كه‌ناڵه‌كانی هه‌مو حیزبه‌كانی كوردستانه‌وه، سیاسییه‌كان و پێشكه‌شكاری هه‌واڵه‌كان و ڕۆژنامه‌نووسه‌كان هه‌ڵه‌یه‌ك ده‌كه‌ن، ئه‌ویش ئه‌وه‌یه كه ده‌ڵێن: ((ئه‌مریكا هێزه‌كانی خۆی كشانده‌وه و كورد وای به‌سه‌ر هات)).\nبه‌ڕێزان شتی وا نییه. تایبه‌تمه‌نی داگیركاریی ئه‌مریكیی ئه‌وه‌یه: ((ڕۆشته هه‌ر خاكێكه‌وه ئه‌سته‌مه لێی بكشێته‌وه. تا ئێستاش كه نزیك به هه‌شتا ساڵه، ئه‌مریكا هێزه‌كانی له ئه‌ڵمانیا و كۆریای باشور و هتد هێشتۆته‌وه)).\nئه‌م تێرمه به‌كاربهێنن ڕاسستره: ((ئه‌مریكا به ته‌كتیكیی له‌گه‌ڵ په‌یه‌ده و كوردانی خۆراوای كوردستان بوو)).\nئه‌گینا ئێستا و داهاتووش گه‌ر به یه‌ك سه‌ربازیش بێت ئه‌مریكا ئه‌سته‌مه له سوریا و عێراق و كه‌نداو بكشێته‌وه. چونكه بۆ به‌رژه‌وه‌ندییه ستراتیژییه‌كانی خۆی له‌م ناوچانه‌دایه، نه‌ك له‌به‌ر چاوی كاڵی كورد هاتبێت!\nهه‌روه‌ها، ئه‌وه‌شتان له یاد نه‌چێت، تایبه‌تمه‌ندی داگیركاریی توركییش سوودی له داگیركاریی ئه‌مریكیی وه‌رگرتووه كه ڕۆشته هه‌ر خاكێكه‌وه ئه‌سته‌مه لێی بكشێته‌وه.\nبه‌ڵام داگیركاریی توركیی له‌گه‌ڵ ئه‌وه‌ش لێی ناكشێته‌وه، تایبه‌تمه‌ندییه‌كی تریشی ئه‌وه‌یه: هه‌میشه هه‌وڵی پاكتاوی ئه‌و ڕه‌گه‌زه ئه‌دات كه خاكه‌كه‌ی داگیركردووه.\nكه‌وابو، بزانن مه‌سه‌له‌ی خۆراوای كوردستان ڕێكه‌وتنی نهێنیی نێوان (توركیا و ڕوسیا و ئێران) بوو له مانگی هه‌شتی ئه‌مساڵ له توركیادا. من له هه‌مان ڕۆژ به‌بابه‌ت داوام كرد سه‌ركردایه‌تیی كورد بكه‌ونه‌خۆ، به‌ڵام گوێیان به‌و ڕێكه‌وتنه نه‌دا تا هێرشه‌كانی ئه‌ردۆگان ده‌ستی پێ كرد. ئێستاش سه‌ركردایه‌تیی كورد له ڕووی دبلۆماسییه‌وه وه‌ك پێویست نین. ئه‌وه‌بوو دواتر ئه‌ردۆگان هه‌ستا ترامپی له مه‌سه‌له‌كه ئاگاداركردووه. چونكه به ئێستاشه‌وه توركیا هاوپه‌یمانی ستراتیژی ئه‌مریكایه. توركیا له هه‌ر شوێنێك بێت، ئه‌مریكاش تا ئه‌ندازه‌یه‌ك له‌و شوێنه هه‌یه. چونكه هاوپه‌یمانی ستراتیژین! ئه‌مریكا له ڕێی توركیاوه هه‌میشه ئاگاداری كۆبوونه‌وه‌كانی نێوان (ئه‌ردۆگان و پۆتین و ڕۆحانی)یه.\nهه‌ربۆشه له‌م مه‌سه‌له‌یه‌دا ئه‌سه‌دیش پشتی په‌یه‌ده‌ی به‌رداوه. چونكه خاوه‌نه‌كانی ئه‌سه‌د كه (پۆتین و ڕۆحانی)ین، خۆیان بۆ ئه‌ردۆگانیان ئیمزا كردووه كه 33 كیلۆمه‌تر بچێته‌ناوه‌وه، ئه‌گه‌ر زیاتریش په‌ل نه‌هاوێت!\nله هه‌مو ئه‌مانه‌ش گرنگتر ئه‌وه‌یه: گریمان توركیا هه‌ر به خۆراوای كوردستانه‌وه كۆڵ ده‌دات، ئه‌وكات ده‌بێت سیاسییه‌كانی كورد له ئێستاوه له‌م فاكتانه‌ی خواره‌وه بكۆڵنه‌وه:-\nیه‌كه‌م: كاریگه‌ری ئه‌م هێرشه‌ی توركیا بۆ خۆراوای كوردستان له ڕووی سیاسیی-ستراتیژییه‌وه بۆ سه‌ر باشوری كوردستان چۆن ده‌بێت!؟\nدووه‌م: كاریگه‌ری ئه‌م هێرشه‌ی توركیا بۆ خۆراوای كوردستان له ڕووی ئابوری-ستراتیژییه‌وه بۆ سه‌ر باشوری كوردستان چۆن ده‌بێت!؟\nسێیه‌م: كاریگه‌ری ئه‌م هێرشه‌ی توركیا بۆ سه‌ر خۆراوای كوردستان له‌سه‌ر جێگیریی كۆمه‌ڵایه‌تیی (ئۆقره‌یی دانیشتوان) له باشوری كوردستان چۆن ده‌بێت!؟\nچواره‌م: كاریگه‌ری ئه‌م هێرشه‌ی توركیا بۆ سه‌ر خۆراوای كوردستان كام ئاكام له‌سه‌ر دبلۆماسییه‌تی هه‌رێمیی كوردستان داده‌نێ و، ده‌بێت له ئێستاوه هه‌رێمی كوردستان له ڕووی دبلۆماسییه‌وه چی بكات!؟\nپێنجه‌م: ئه‌م هێرشه‌ی توركیا بۆ سه‌ر خۆراوای كوردستان كاریگه‌ری ستراتیژی له‌سه‌ر ئه‌منی قه‌ومی (ئاسایشی نه‌ته‌وه‌یی) باشوری كوردستان چۆن ده‌بێت، ئه‌ی ڕێگا نیمچه-چاره‌سه‌ره‌كان بۆی له ڕووی لۆژیكی سیاسییه‌وه كامه‌نه‌ن!؟\nبا نموونه‌یه‌ك له‌وانه‌ی سه‌ره‌وه‌تان بۆ شی بكه‌مه‌وه، له ڕووی ستراتیژی ئابورییه‌وه، ئایا توركیا ئه‌توانێت بگاته سنورێك ده‌لاقه‌یه‌ك له‌گه‌ڵ عێراق دا بكاته‌وه‌و كاریگه‌ری له‌سه‌ر داهاتی گومرگی ئیبراهیم خه‌لیل دابنێت كه پڕ-داهاتترین گومرگی هه‌رێمه (كه پارتیی زۆرینه‌ی پاره‌كه‌ی ئه‌بات!)؟ ئایا به داگیركردنی ڕێگا ستراتیژییه‌كان كه خۆراوای كوردستان به باشوری كوردستان ده‌به‌ستێته‌وه‌و ئه‌ردۆگان ئیتر نه‌وته‌كه‌شی ببات، كاریگه‌ری له‌سه‌ر بازاڕی كوردستان چۆن ده‌بێت، به‌تایبه‌ت له ڕووی ئه‌و په‌یوه‌ندییه بازرگانیانه‌ی كه پێشتر له نێوان خۆراوای كوردستان و باشوری كوردستان دا هه‌بوو!؟\nپه‌یوه‌ست به‌م هێرشه‌ی توركیا سێ مه‌سه‌له‌یه هه‌یه نامه‌وێت له ئێستادا باسی بكه‌م. به‌ڵام جیا له‌و سێ مه‌سه‌له‌یه‌ش ئه‌بێت ئه‌گه‌ری هاتنی سوپای توركیا له ستراتیژدا بۆ سه‌ر چیای شنگال (كه ستراتیژیترین لوتكه‌ی كوردستان و عێراق)ه، شه‌ن و كه‌و بكرێ! هه‌رچه‌نده وه‌ك پێشتر له بابه‌تێكدا نووسیوومه: ((توركیا ناتوانێت بێته هه‌ولێر و سلێمانییه‌وه. چونكه به‌رژه‌وه‌ندییه‌كانی ئیسرائیل و ئه‌مریكا ئه‌وه ناخوازێت. واته مه‌سه‌له‌كه له‌به‌ر چاوی كاڵی كورد نییه، مه‌سه‌له‌كه شتی تر و هاوكێشه‌ی تره!)).\nكۆتا په‌ڕه‌گرافیشم ئه‌وه‌یه: ((ترامپ كه ده‌ڵێت ده‌بێت ئیتر له خۆرهه‌ڵاتی ناوه‌ڕاست بكشێینه‌وه))، ئه‌وه ته‌نیا پڕوپاگه‌نده‌یه‌تی بۆ هه‌ڵبژاردنه‌كانی داهاتوو. چونكه به‌شێكی جه‌ماوه‌ری ئه‌مریكا له‌گه‌ڵ ناردنی سه‌ربازی ئه‌مریكی بۆ ده‌ره‌وه‌ی سنوره‌كانی ئه‌مریكا نییه. ئه‌گینا دڵنیاتان ئه‌كه‌مه‌وه، كه: ((ئه‌مریكا تا هه‌تایه له خۆرهه‌ڵاتی ناوه‌ڕاست ده‌مێنێته‌وه‌و، ئه‌وه‌تانێ سێ هه‌زار سه‌ربازی تر بۆ سعودییه ده‌نێرێت)). كه‌وابو، گرنگترین پرس ئه‌وه‌یه: چۆن و به كام میكانیزمانه ئه‌توانرێت دبلۆماسییه‌ت و په‌یوه‌ندییه‌كانی كورد له ئاستی سیاسه‌تی نێوده‌وڵه‌تیی دا بكرێته لینكی ستراتیژیی!؟


بژار ته‌ها خه‌لیل: تائێستا پارێزگاری سلیمانی وه‌ڵامی داواکرایه‌کانی پارێزه‌رانی نه‌داوه‌ته‌وه.\nبه‌هۆی باری نائاسیی ئاسایش و سیاسی هه‌رێمی کوردستان و قه‌یرانی دارایی له‌هه‌رێمی کوردستان پارێزه‌ران له‌وهه‌ڕێمه به‌یاننامه‌یه‌کی چاکسازیان ده‌رکرد و داواکاری خۆیان له3 خاڵدا بۆ حکومه‌تی هه‌ریم ده‌ستنیشان کردوه که بریتیه له:\n1- به‌دیهێنانی شه‌فافیه‌ت له داهات و خه‌رجیه‌کاندا و وازهێنان له سیسته‌می نوێی مووچه‌ی فه‌رمانبه‌ران.\n2- کاراکردنی په‌رله‌مانی کوردستان که باڵاترین سه‌رچاوه‌ی بوونی یاسایه.\n3- چه‌سپاندن و ده‌رکردنی بڕیاری پێویست که پارێزگاکانی هه‌رێم کار به‌سیسته‌می لامه‌رکه‌زی بکه‌ن.\nپه‌رسیاره‌که ئه‌وه‌یه ئایا ته‌نها به‌ده‌رکردنی به‌یاننامه‌یه‌ک پارێزه‌ران ناره‌زایی خۆیان ده‌ربڕی یاخوود ئه‌مه هه‌ڵوێستی‌که‌ی به‌دوادا دێت. ئایا ته‌نها پارێزه‌رانی شاری سلێمانی ئه‌م هه‌نگاوه‌یان ناوه یاخود پاڕێزه‌رانی شاره‌کانی هه‌ولێرو دهۆکیش هه‌مان هه‌ڵوێستیان هه‌یه. له‌به‌یاننامه‌که‌دا باس له‌سیسته‌می لامه‌رکه‌زی ئیداری کراوه، بۆچی ئه‌و سیسته‌مه‌یان بۆ کوردستان په‌سه‌نده؟\nبۆ گفتووگۆکردن له‌مباره‌یه‌وه ده‌نگی ئه‌مریکا گفتووگۆی له‌گه‌ڵ پارێزه‌ر و چاودێری سیاسی پژار ته‌ها خه‌لیل کردوه.\nبه‌ڕێز بژار ده‌ڵێت ئێمه سه‌ره‌تا وه‌ک کومه‌ڵیک پارێزه‌ر کۆبینه‌وه و بڕیارماندا هه‌ڵوێستێکی یاسایی و به‌رگری له‌مافی خه‌ڵکی بکه‌ین ، تێبینی ئه‌وه‌یشیدا که‌وه‌ک یه‌کێتی پارێزه‌ران کۆنه‌بوونه‌ته‌وه.\nده‌شڵێت مه‌به‌ست له‌مه ئه‌وه‌یه ئاوڕێکی یاسایانه له‌گووزه‌ران و ژیانی خه‌ڵی بدرێته‌وه، توانیمان چاومان به به‌ڕێز پارێزگاری سلێمانی به‌وکێت و پێمان ڕاگه‌یادن کاری ئێمه ته‌نها به‌یاننامه نوسین نیه‌و به‌شێوه‌یه‌کی هێمنانه‌و له‌چوارچێوه‌ی یاسادا هه‌نگاوی‌دیکه ده‌گرینه به‌ر .\nهه‌روه‌ها ده‌ڵێت حیزب به‌هه‌موو چوومگه‌کاندا چۆته خواره‌وه، لێره و له‌وێش خه‌ڵکانی که‌سانی حزبی خۆیان هانده‌ده‌ن ئه‌و بایکوته‌ی له‌شاری سلێمانی هه‌یه بیشکێنن و بانگه‌شه بۆ شکاندنی بایکوت ده‌که‌ن.\nووریا کاڵی گفتووگی له‌گه‌ڵ پارێزه‌ر و چاودێری سیاسی بژار ته‌ها خه‌لیل کردوه.